**კვალიფიკაციების ჩარჩოები**

(საერთაშორისო და ეროვნული ჩარჩოების შედარებითი ანალიზი)

**2014-2015**

შესავალი

1. საერთაშორისო კონტექსტი: ევროპული მეტა-ჩარჩოები

1.1. უმაღლესი განათლების ევროპული სივრცის კვალიფიკაციების ჩარჩო - (QF-EHEA)

1.2. ევროპული კვალიფიკაციების ჩარჩო მთელი სიცოცხლის განმავლობაში სწავლისათვის (EQF-LLL)

1.3. საერთო ევროპული მეტა-ჩარჩოები: მსგავსება და განსხვავება

2. სხვადასხვა ევროპული ქვეყნის კვალიფიკაციების ჩარჩოები: დანია, ესტონეთი, ინგლისი და ჩრდილო ირლანდია, ირლანდია

3. ეროვნული კონტექსტი - საქართველოს ეროვნული საკვალიფიკაციო ჩარჩო

4. დასკვნები და რეკომენდაციები

დანართები

გამოყენებული ლიტერატურა

შესავალი

ცოდნაზე დაფუძნებული, დინამიური საზოგადოება და ეკონომიკა მოსწავლეზე, სწავლის შედეგზე ორიენტირებული საგანმანთლებლო სისტემების განვითარებას და ზოგადად, მთელის სიცოცხლის მანძილზე სწავლის ხელშეწყობას მოითხოვს. სწავლის შედეგზე ორიენტაცია ევროპული საგანმანათლებლო სივრცის ერთ-ერთი მთავარი ამოცანაა და მის განხორციელებაში მნიშვნელოვან როლს თამაშობს სწავლის შედეგებზე დაფუძნებული ისეთი ინსტრუმენტი, როგორიცაა კვალიფიკაციების ჩარჩო. ევროპის დონეზე თითქმის პარალელურად შემუშავდა ორი მეტა-ჩარჩო: უმაღლესი განათლების ევროპული სივრცის კვალიფიკაციების ჩარჩო (შემდეგ QF-EHEA-2005) და ევროპული კვალიფიკაციების ჩარჩო მთელი სიცოცხლის განმავლობაში სწავლისთვის (შემდეგ EQF-LLL-2008). საქართველო, როგორც ბოლონიის პროცესის წევრი ქვეყანა თავდაპირველად შეუდგა უმაღლესი განათლების კვალიფიკაციების ჩარჩოს შემუშავებას. 2008 წლიდან მიმდინარეობდა მუშაობა პროფესიული განათლების ჩარჩოზეც. 2010 წელს დამტკიცდა საქართველოს ეროვნული საკვალიფიკაციო ჩარჩო, რომელიც განათლების სამი ქვესისტემის სამ ჩარჩოს (ზოგადი, პროფესიული და უმაღლესი) მოიცავს.

2014 წლის 27 ივნისს საქართველომ ევროკავშირთან ხელი მოაწერა ასოცირების შეთანხმებას. აღნიშნული დოკუმენტის 358-ე მუხლში განათლებისა და ტრენინგის სფეროში ევროკავშირის პოლიტიკასა და პრაქტიკასთან დაახლოვებაზეა საუბარი, რისთვისაც საქართველომ ისეთი დოკუმენტები უნდა გაითვალისწინოს როგორიცაა ევროპარლამენტისა და საბჭოს 2008 წლის No 2008/C 111/01 რეკომენდაცია “მთელი სიცოცხლის განმავლობაში სწავლის კვალიფიკაციების ჩარჩოს შემუშავების შესახებ” და ასევე ევროპარლამენტისა და საბჭოს 2004 წლის No 2241/2004/EC გადაწყვეტილება ე.წ. “კვალიფიკაციებისა და კომპეტენციების გამჭვირვალობისათვის საერთო ჩარჩოს (ევროპასის) შესახებ.” ამდენად, დღის წესრიგში დგას ერთიანი ჩარჩოს შემუშავების საკითხი, რომელიც ერთ სტრუქტურაში აღწერს ყველა კვალიფიკაციას.

წინამდებარე დოკუმენტის ამოცანაა:

- ერთი მხრივ გაანალიზოს მეტა-ჩარჩოები და რამდენიმე ევროპული ქვეყნის კვალიფიკაციების ჩარჩო, მათი სტრუქტურა, ელემენტები, ტერმინოლოგია;

- მეორე მხრივ კი ზემოაღნიშნული ანალიზის საფუძველზე და მოახდინოს ქართული ჩარჩოების ხარვეზებისა და წინააღმდეგობების იდენტიფიცირება მისი შემდგომი განვითარების მიზნით

მეტა-ჩარჩოების მოკლე მიმოხილვის, მათ შორის მსგავსება-განსხვავების იდენტიფიცირების პარალელურად დოკუმენტში გაანალიზებულია ოთხი ევროპული ქვეყნის კვალიფიკაციების ჩარჩო. წინამდებარე დოკუმენტის მიზნებისათვის შერჩეულია შემდეგი ქვეყნები: ირლანდია, ინგლისი და ჩრ. ირლანდია, დანია და ესტონეთი. ესტონეთის შერჩევა განპირობებულია ჩევენი საერთო ისტორიით და იმ ფაქტით, რომ ესტონეთმა ბოლო ათწლეულში მნიშვნელოვანი ნაბიჯები გადადგა განათლებისა და მეცნიერების განვითარებაში. სხვა ქვეყნის შერჩევა კი განპირობა ამ ქვეყნებში ჩარჩოს არსებობის შედარებით ხანგრძლივმა ისტორიამ. კვალიფიკაციის ჩარჩოები ამ ქვეყნებში შემუშავდა ევროპულ მეტა-ჩარჩოებზე ადრე. ასევე უნდა აღინიშნოს, რომ ყველა ქვეყნის ჩარჩო(ები) თვითსერტიფიცირებული და რეფერენსირებულია როგორც ბოლონიის პროცესის ასევე ევროკავშირის შესაბამისი კრიტერიუმებისა და პროცედურების მიხედვით.

სხვადასხვა ქვეყნის ჩარჩოების შედარებითი ანალიზისათვის გამოყენებულია ერთიანი მიდგომა. ყველა ქვეყნის ჩარჩო გაანალიზებულია შემდეგი ურთიერთდაკავშირებული კრიტერიუმების მიხედვით: ჩარჩოს დანიშნულება და ტიპები; ჩარჩოს ძირითადი ელემენტები და ტემინოლოგია; კონკრეტული კვალიფიკაციების ჩართვა კვალიფიკაციების ჩარჩოში.

1. საერთაშორისო კონტექსტი: ევროპული მეტა-ჩარჩოები

1.1. უმაღლესი განათლების ევროპული სივრცის კვალიფიკაციების ჩარჩო (QF-EHEA)

ბოლონიის პროცესის ფარგლებში კვალიფიკაციების ჩარჩოს შემუშავების აუცილებლობის საკითხი 2003 წელს ბერლინის სამიტზე განიხილეს. უმაღლეს განათლებაზე პასუხისმგებელმა მინისტრებმა წევრ ქვეყნებს მოუწოდეს: “ შეიმუშაონ იოლად შესადარებელი და თავსებადი კვალიფიკაციების ჩარჩო, რომელიც კვალიფიკაციებს აღწერს სამუშაოს მოცულობის/დატვირთვის, დონის, სწავლის შედეგების, კომპეტენციების და პროფილის საშუალებით. ... ასევე შეიმუშავებენ კვალიფიკაციების ჩარჩოს უმაღლესი განათლების ევროპული სივრცისათვის.[[1]](#footnote-1)”

2005 წელს ბერგენის სამიტზე კვალიფიკაციების ჩარჩოს სამუშაო ჯგუფმა წარადგინა QF-EHEA-ის ანგარიში, რომელიც ჩარჩოსთან ერთად მოიცავდა თვითსერტიფიცირების კრიტერიუმებსა და პროცედურებს.

სამიტმა მიიღო სამ ელემენტზე დაფუძნებული QF-EHEA:

- უმაღლესი განათლების 3 საფეხური(cycle) (ეროვნული კონტექსტიდან გამომდინარე შესაძლებელია მოიცავდეს ქვესაფეხურს (short-cycle)),

- სწავლის შედეგების აღმწერი/დესკრიპტორი თითოეული საფეხურისათვის

- კრედიტები I და II საფეხურებისათვის.

1.2. EQF-LLL

ევროკავშირმა მთელი სიცოცხლის განმავლობაში სწავლის კვალიფიკაციების ჩარჩოს პირველი პროექტი 2005[[2]](#footnote-2) წელს გამოაქვეყნა. ფართო განხილვების შემდეგ ჩარჩო გადამუშავებული სახით ჩამოყალიბდა 2006 წლის დოკუმენტში.[[3]](#footnote-3) 2008 წლის 23 აპრილს კი ევროპარლამენტმა და საბჭომ დაამტკიცა რეკომენდაციები კვალიფიკაციების ჩარჩოს შექმნის შესახებ[[4]](#footnote-4) .

EQF-LLL-ი სწავლის შედეგებით (ცოდნა, უნარი, კომპეტენცია) აღწერილი 8 საკვალიფიკაციო დონისაგან შედგება. მისი მიზანია ხელი შეუწყოს მობილობას ქვეყნებს შორის და გააადვილოს მთელი სიცოცხლის განმავლობაში სწავლა. ის შემუშავდა, როგორც კვალიფიკაციების მთარგნელი ინსტრუმენტი. EQF-LLL-ის მიერ ამ ფუნქციის შესასრულებლად ევროკავშირის წევრი ქვეყნების ეროვნული კვალიფიკაციების ჩარჩოები 2010 წლიდან რეფერენსირებულია EQF-LLL-თან მიმართებაში დადგენილი წესებისა და პროცედურების დაცვით. ეს ნიშნავს, რომ ეროვნული კვალიფიკაციები დაკავშირებულია EQF-LLL-ის შესაბამის დონეებთან და ამდენად, EQF-LLL-ი ევროპის სხვადასხვა ქვეყნის კვალიფიკაციების ურთიერთშედარებისა და მათი დონისა და სწავლის შედეგების გაგების საშუალებას იძლევა.

1.3. ევროპული მეტა-ჩარჩოები: მსგავსება და განსხვავება

მეტა-ჩარჩოებს შორის მსგავსება რამდენიმე ელემენტის მიხედვით აშკარაა. ორივე ორიენტირებულია კვალიფიკაციებზე და მათი აღწერისათვის იყენებს სწავლის შედეგებს, მსგავსია კვალიფიკაციებისა და სწავლის შედეგების დეფინიციებიც. განსხვავებულია ჩარჩოს დანიშნულება, ზოგიერთი სტრუქტურული ელემენტი და სწავლის შედეგების ელემენტებად დაყოფა.

ა) ჩარჩოს დანიშნულება

ჩარჩოებს შორის განსხვავებას პირველ რიგში განაპირობებს ჩრჩოს დანიშნულება. უმაღლესი განათლების კვალიფიკაციების ჩარჩო არის უმაღლესი განათლების სისტემის ჩარჩო, ხოლო EQF-LLL არის განათლების დონეების(სასწავლო მიღწევის) ჩარჩო. კერძოდ,

EQF-LLL არის “რეფერენსირების საერთო ჩარჩო, რომელიც ფუნქციონირებს, როგორც მთარგმნელობითი ინსტრუმენტი კვალიფიკაციის სხვადასხვა სისტემებსა და მათ დონეებს შორის და მნიშვნელობა არა აქვს იქნება ეს ზოგადი, პროფესიული თუ უმაღლეს განათლება.”[[5]](#footnote-5) იგივე დოკუმენტით ეროვნულ ჩარჩო განმარტებულია, როგორც “ინსტრუმენტი, რომელიც განათლების განსაზღვრული დონისათვის დადგენილი კრიტერიუმების საფუძველზე ახდენს კვალიფიკაციების კლასიფიცირებას”. განმარტებებიდან ნათლად ჩანს, რომ EQF აქცენტს აკეთებს განათლების დონეებზე და არა განათლების ფორმალურ სისტემაზე. ის შეიქმნა როგორც კვალიფიკაციის მთარგმნელი ინსტრუმენტი და მისი მიზანია ხელი შეუწყოს მთელი სიცოცხლის განმავლობაში სწავლას.

ბოლონიის კვალიფიკაციების ჩარჩოს ანგარიშით “QF- EHEA არის მთავარი/მეტა ჩარჩო, რომელიც გამჭვირვალეს ხდის ევროპაში უმაღლესი განათლების ნაციონალური კვალიფიკაციების ჩარჩოებსა და მათ კვალიფიკაციებს შორის ურთიერთობას”[[6]](#footnote-6) და იქვე უმაღლესი განათლების კვალიფიკაციების ეროვნულ ჩარჩოს კი განმარტავს, როგორც “ეროვნულ/სისტემის დონეზე არსებული დოკუმენტი, რომელიც გასაგებია საერთაშორისო დონეზე და რომლის მეშვეობითაც უმაღლესი განათლების ყველა კვალიფიკაცია და სხვა სასწავლო მიღწევა აღიწერება თანამიმდევრული და ურთიერთადაკავშირებული გზით და განსაზღვრავს ურთიერთობებს უმაღლესი განათლების კვალიფიკაციებს შორის”. ბოლონიის პროცესმა ევროპაში ჩამოაყალიბა უმაღლესი განათლების ახალი სტრუქტურა ამდენად, უმაღლესის ჩარჩოები ეფუძნება ბოლონიის პროცესის მიერ განსაზღვრულ სტრუქტურას: უმაღლესი განათლების სისტემის სამ საფეხურს, შესაბამის ძრითად კვალიფიკაციებსა (ბაკალავრი, მაგისტრი, დოქტორი) და კრედიტების პირველი და მეორე საფეხურისათის. ბერლინის კომუნიკემ ცალსახად მიუთითა, რომ ჩარჩოს უნდა უზრუნველყო უმაღლესი განათლების ხარისხების(degree) თავსებადობა და შესადარობა, რაც მნიშვნელოვანი იყო უმაღლესი განათლების ერთიანი ევროპული სივრცის ჩამოსაყალიბებლად.

ეს სხვაობა ხაზგასმულია ევროკავშირის მიერ EQF-LLL-ისთვის მომზადებულ გამოცემაში, ე.წ. შენიშვნებში: “ორ მეტა-ჩარჩოს შორის აშკარა მსგავსების მიუხედავად არსებობს განსხვავებები მათ მიზნებსა და დესკრიპტორებთან მიმართებებში. უმაღლესი განათლების ევროპული სივრცის კვალიფიკაციების ჩარჩო (QF-EHEA) გულისხმობს სისტემების ჰარმონიზაციას, მაშინ როდესაც კვალიფიკაციების ევროპული ჩარჩო (EQF-LLL) გულისხმობს სისტემების ურთიერთდაკავშირებას. ბოლონიის პროცესის ერთ-ერთი ცენტრალური ამოცანაა ხარისხების საერთო სტრუქტურის (სამსაფეხურიანი სისტემა) შემოღებით განახორციელოს ევროპული უმაღლესი განათლების სისტემის ჰარმონიზაცია. EQF-ი არაა კვალიფიკაციების ან კვალიფიკაციების სისტემის ნაწილის ჰარმონიზაციის ინსტრუმენტი, ის შემუშავებულია, როგორც მთარგმნელობითი მექანიზმი, რომელიც ნათლად წარმოადგენს ურთიერთდაკავშირს სხვადასხვა კვალიფიკაციასა და კვალიფიკაციების სისტემებს შორის.[[7]](#footnote-7)”

ბ) ჩარჩოს არქიტექტურა

მეტა-ჩარჩოების დანიშნულება გავლენას ახდენს მათ არქიტექტურაზეც და მათი შემადგენელი ძირითადი ელემენტების რაოდენობაც განსხვავებულია. EQF-LLL ის ძირითადი ელემენტებია: დონე და აღმწერი (სწავლის შედეგები). ბოლონიის ჩარჩოს ელემენტებია 3 საფეხური (cycle), აღმწერი (სწავლის შედეგები), რომელიც აღწერს უკვე განსაზღვრულ კვალიფიკაციებს (ბაკალავრი, მაგისტრი, დოქტორი) და სტუდენტის სასწავლო დატვირთვა (ECTS) ორი საფეხურისათვის. ბოლონიის ჩარჩო ერთმანეთიგან განასხვავებს დონეს და საფეხურს (იხ. დანართი 1). ბოლონიის ჩარჩოს ერთ-ერთი ელემენტია საფეხური (cycle), როგორც ფორმალური სისტემის სტრუქტურული ერთეული. უმაღლესი განათლების პირველი საფეხური ზოგიერთი ქვეყნის სისტემაში განათლების 2 დონეს მოიცავს.

გ) ტერმინოლოგია

სწავლის შედეგები

კვალიფიკაციების ჩარჩოს შემუშავება და მისი განხორციელება ბევრადაა დამოკიდებული გამოყენებული ტერმინების განმარტებაზე. მეტა-ჩარჩოები და სხვადასხვა ევროპული დოკუმენტები ერთსა და იმავე ტერმინს სხვადასხვა აზრობრივ დატვირთვას ანიჭებენ. მიუხედავად იმისა, რომ ორივე მეტა-ჩარჩო სწავლის შედეგს თითქმის ერთნაირად განმარტავს (იხ. დანართი 1) განსხვავებულია სწავლის შედეგების ელემენტებად დაყოფა.

ბოლონიის ჩარჩო სწავლის შედეგი აღიწერება 5 ელემენტით:

* ცოდნა და გაცნობიერება,
* ცოდნისა და გაცნობიერების გამოყენება,
* გადაწყვეტილების მიღება,
* კომუნიკაციის უნარი
* სწავლის უნარი.

EQF-LLL-თვის სწავლის შედეგი აღიწერება შემდეგი ელემენტებით:

* ცოდნა,
* უნარი,
* კომპეტენციები.

“უმაღლესი განათლების ევროპული სივრცის კვალიფიკაციების ჩარჩოთი (QF-EHEA) სწავლის შედეგბი გაგებულია, როგორც აღწერა იმისა თუ რა უნდა იცოდეს, რას უნდა იგებდეს და რისი გაკეთება უნდა შეეძლოს მოსწავლეს შესაბამისი საფეხურის დასრულების შემდეგ. დუბლინის დესკრიპტორი იყენებს შემდეგ ხუთ განზომილებას: “ცოდნა და გაცნობიერება”, “ცოდნისა და გაცნობიერების გამოყენება”, “გადაწყვეტილების მიღება”, ”კომუნიკაცია” და “სწავლის უნარები”. EQF-ის ცოდნა და უნარები ძირითადად ფარავს პირველ სამ განზომილებას. ამასთან, EQF პირდაპირ/მკაფიოდ არ იმოწმებს ისეთ ძირითად კომპეტენციებს როგორიცაა კომუნიკაცია და მეტა-კომპეტენცია სწავლის უნარი (learning to learn). ისინი ნაწილობრივ EQF-ს ყველა ელემენტშია ჩართული, მაგრამ ძირითადად მაინც მოაზრებულია კომპეტენციებში”[[8]](#footnote-8).

კომპეტენცია

ევროპულ დონეზე განსაკუთრებულ დაბნეულობას იწვევს “კომპეტენციის” დეფინიცია და მისი მიმართება სწავლის შედეგთან. მეტა-ჩარჩოებთან ერთად აქ ასევე განვიხილავთ ე.წ. თუნინგის პროექტის მიდგომებს, ვინაიდან მან თავისი გავლენა მოახდინა ქართულ უმაღლეს განათლებაზე.

**-** EQF-LLL-ის მიხედვით: “კომპეტენცია ნიშნავს ცოდნის, უნარებისა და პერსონალური, სოციალური და/ან მეთოდოლოგიური შესაძლებლობების დადასტურებულ გამოყენებას, როგორც სამუშაო ან სასწავლო სიტუაციაში, ასევე პროფესიული და პერსონალური განვითარებისათვის”. კომპეტენცია აღიწერება ავტონომიურობისა და პასუხისმგებლობის კონტექსტით ანუ განმარტების მიუხედავად უფრო ვიწრო გაგებასთან გვაქვს საქმე.

**-** ბოლონიის პროცესი და ბოლონიის ჩარჩოს ანგარიში ხშირად მიუთითებს კომპეტენციებზე, თუმცა მისი დეფინიცია ბოლონიის ჩარჩოს არ შემოუთავაზებია. ბერლინის კომუნიკეში აღნიშნულია, რომ კვალიფიკაცია უნდა აღიწეროს სწავლის შედეგებითა და კომპეტენციებით. ამის საპირისპიროდ კი ჩარჩოს სამუშაო ჯგუფის ანგარიშში გამოყენებულია ფრაზა “სწავლის შედეგები კომპეტენციების ჩათვლით”.

QF-EHEA სწავლის შედეგებს აღწერს “დუბლინის დესკრიპტორებით”, რომელიც 5 ელემენტისგან შედგება. კვალიფიკაციების ჩარჩოს ბოლონიის ანგარიშში აღნიშნულია, დეფინიციაში “ზმნა “გაკეთება(do)”, ხაზს უსვამს უფრო კომპეტენციის ასპექტს ან უნარს ვიდრე ამ შესაძლებლობის დემონსტრირების წესს.”[[9]](#footnote-9)

ამდენად, “დუბლინის დესკრიპტორის” 5 ელემენტი, რომელიც საფეხურის შესაბამის სწავლის შედეგებს აღწერს კომპეტენციის ასპექტებსაც მოიცავს, თუმცა ეს ნათლად გამოკვეთილი არაა (სწავლის უნარის გარდა). თუ “დუბლინის დესკრიპტორებთან” მიმართებაში EQF-LLL-ის მიერ შემოთავაზებულ დეფინიციას გამოვიყენებთ და კომპეტენციას ავტონომიურობისა და პასუხისმგებლობის კონტექსტში განვიხილავთ მაშინ დავინახავთ, რომ სამივე საფეხურზე სწავლის უნარი ავტონომიურობის ხარისხითაა გამოხატული(დანართი 2).

- თუნინგის პროექტი აქტიურად იყენებს კომპეტენციების ტერმინს, თუმცა ამ ტერმინის დეფინიცია და გამოყენება განსხვავდება სხვადასხვა გამოცემებსა თუ პროექტებში. ტუნინგს სამი განსხვავებული მიდგომა აქვს გამოყენებული. კერძოდ,

თუნინგ-II-თვის (საგანმანათლებლო პროგრამების ურთიერთშეწყობა ევროპაში) “კომპეტენცია ცოდნის, გაცნობიერების, უნარების, შესაძლებლობებისა და დამოკიდებულებების დინამიური კომბინაციაა”და “სწავლის შედეგები გამოიხატება კომპეტენციების მეშვეობით.[[10]](#footnote-10) თუნინგ II პროგრამის სწავლის შედეგებსა და კომპეტენციებს აღწერს დარგობრივი და ზოგადი კომპეტენციებით.

თუნინგ II-ისგან განსხვავებით, თუნინგის ჰუმანიტარიისა და ხელოვნების სექტორულ კვალიფიკაციების ჩარჩოში სწავლის შედეგები დაყოფილია EQF-LLL-ის მიხედვით: ცოდნა, უნარი, კომპეტენციები.[[11]](#footnote-11)

თუნინგის შედარებით ახალი გამოცემა, “საგანმანათლებლო პროგრამაში პროგრამის პროფილების ფორმულირების სახელმძღვანელო,” ერთდროულად იძლევა როგორც სწავლის შედეგებს ასევე დარგობრივ და ტრანსფერულ კომპეტენციებს.[[12]](#footnote-12) ანუ თუნინგი II-ისგან განსხვავებით სწავლის შედეგი აღარ გამოიხატება კომპეტენციებით, არამედ ორივე დამოუკიდებლადაა მოცემული.

სწავლის შედეგებისა და კომპეტენციების ურთიერთმიმართება

სტუდენტზე ორიენტირებულ სისტემაზე გადასვლით სწავლის შედეგი გახდა განათლების სისტემის ბირთვი. მისი მკაფიოდ ჩამოყალიბება და სწორი გამოყენება მნიშვნელოვანია განათლების სისტემის განვითარებისათვის. სწავლის შედეგები განისაზღვრება სხვადასხვა დონეზე (ეროვნული ჩარჩო, პროგრამა, კურსი/მოდული), სხვადასხვა მიზნით. სწავლის შედეგი ყველაზე ზოგადი სახით მოცემულია კვალიფიკაციების ჩარჩოს დონეზე და ასახავს დონის შესაბამისი ტიპური კვალიფიკაციის მფლობელის შესაძლებლობებს, რომელიც გასაგები უნდა იყოს ყველა დაინტერესებული პირისათვის.

საგანმანათლებლო პროგრამისა და კურსის ერთეულის დონეზე სწავლის შედეგი არის საასწავლო პროცესის მამოძრავებელი ინსტრუმენტი და სწავლის შედეგების ჩამოყალიბებასთან ერთად მნიშვნელოვანია, როგორც სწავლის შედეგის მიღწევის გზების განსაზღვრა, ასევე ამ მიღწევების შეფასებაც. საგანმანათლებლო პროგრამისა და სილაბუსის სწავლის შედეგების ჩამოყალიბება უნდა აკმაყოფილებდეს შემდეგ პირობებს: უნდა იყოს მიღწევადი და შეფასებადი/გაზომვადი პროგრამით განსაზღვრულ პერიოდში.

კომპეტენციები არ იზომება (იხ. ასევე გვ. 16), კომპეტენციის აღწერა საგანმანათლებლო პროგრამაში სასწავლო პროცესის მიზნებისათვის არ ხდება, თუმცა შესაძლებელია მათი არასასწავლო მიზნებისათვის აღწერა: “სწავლის შედეგების ფორმულირება უფრო ფართოდაცაა შესაძლებელი, კომპეტენციების ჩართვით, რომელიც არაა გაზომვადი; ისინი ასახავენ იმ ღირებულებებსა და როლს რომლისთვისაც ხდება მოსწავლის მომზადება განთლებისა და ტრენინგის დროს.” [[13]](#footnote-13).

ზემოაღნიშნულიდან გამომდინარე, კომპეტენციის ტერმინის მკაფიო დეფინიციის, სწავლის შედეგებისა და კომპეტენციების ურთიერთმიმართების დადგენის გარეშე მისი გამოყენება კვალიფიკაციების ჩარჩოში არ შეიძლება, ვინაიდან ჩარჩო საქართველოში არის ნორმატიული აქტი და როგორც პრაქტიკამ გვიჩვენა ხდება მისი აღმწერების პირდაპირი გადატანა უმაღლესის საგანმანათლებლო პროგრამებში.

2. სხვადასხვა ევროპული ქვეყნის ჩარჩოები: დანია, ესტონეთი, ირლანდია და ინგლისი და ჩრდილო ირლანდია

ევროპაში არსებობს სხვადასხვა სახის კვალიფიკაციის ჩარჩოები. ზოგიერთი მათგანი მოიცავს ყველა დონისა და ტიპის კვალიფიკაციას და ზოგიერთი კი მხოლოდ უმაღლესი განათლების კვალიფიკაციებს. ზოგიერთი ეროვნული სისტემა იყენებს მხოლოდ ერთ ჩარჩოს (ირლანდია), მაშინ როდესაც სხვებს რამდენიმე ჩარჩო აქვთ. ზოგიერთის მათგანის შემუშავება წინ უსწრებდა ევროპულ მეტა-ჩარჩოებს (მაგ., ირლანდია, ინგლისი, შოტლანდია, დანია), მათი უმრავლესობა კი შემუშავდა ევროპული მოთხოვნების საფუძველზე. სხვადასხვა ქვეყნის ჩარჩოების მსგავსება-განსხვავება სქემატურად მოცემულია # 3 დანართში.

**2.1. დანია**

დანიის უმაღლესი განათლების კვალიფიკაციის ჩარჩო შემუშავდა 2001-2003 წლებში დანიის ბოლონიის სამუშაო ჯგუფის მიერ. 2006 წელს დანიაში მიიღეს გადაწყვეტილება მთელი ცხოვრების მანძილზე კვალიფიკაციების ჩარჩოს შესამუშავებლად. ერთიანი კვალიფიკაციების ჩარჩო დამტკიცდა 2009 წელს. უმაღლესი განათლების კვალიფიკაციებისა და ერთიანი ეროვნული კვალიფიკაციების ჩარჩოები თვითსერტიფიცირებული და რეფერენსირებულია ევროპული კრიტერიუმების შესაბამისად.

***ჩარჩოს დანიშნულება და ტიპები***

დანიას აქვს 2 ჩარჩო: უმაღლესი განათლების ჩარჩო, რომელიც შესაბამისობაშია ბოლონიის ჩარჩოსთან და მთელი სიცოცხლის განმავლობაში სწავლის ეროვნული კვალიფიკაციების ჩარჩო - 8 დონიანი

უმაღლესი განათლების ჩარჩოს მიზანია:

“- უზრუნველყოს ხარისხების სტრუქტურის გამჭვირვალობა და თვალნათელი გახადოს საგანმანათლებლო სისიტემაში შესასვლელი სხვადასხვა გზები

- აამაღლოს საერთაშორისო შესადარობა, უცხოური კვალიფიკაციების კრედიტების ტრანსფერის, მობილობისა და აღიარების მიზნით”[[14]](#footnote-14)

“მთელი სიცოცხლის განმავლობაში სწავლის ეროვნული ჩარჩოს მიზანია ხელი შეუწყოს დანიის კვალიფიკაციების სისტემის გამჭვირვალობას და დაეხმაროს მთელი სიცოცხლის განმავლობაში სწავლასა და მობილობას...”[[15]](#footnote-15)

***ჩარჩოს ელემენტები და ტერმინოლოგია***

უმაღლესი განთლების ჩარჩო[[16]](#footnote-16):

- 4 დონე

I დონე - Academy Profession level, ე.წ. “მოკლე ციკლი”(short cycle)

II დონე - ბაკალავრის დონე

III დონე - მაგისტრის დონე

IV დონე - დოქტორის დონე

- დონის აღმწერები: სწავლის შედეგები - აღწერილია ცოდნა-გაცნობიერების, უნარისა და კომპეტენციის ტერმინებით

- ფორმალური ასპექტები: კრედიტები, დაშვება და პროგრესია, განმახორციელებელი, ცოდნის საფუძველი.

- ზრდასრულთა შემდგომი განათლების სისტემის დონეები და აღმწერი

დანიის ეროვნული კვალიფიკაციების ჩარჩო შედეგება შემდეგი ელემენტებისაგან[[17]](#footnote-17):

* 8 დონე
* დონის აღმწერები - აღწერილია ცოდნის, უნარისა და კომპეტენციის ტერმინებით
* ხარისხები და სერტიფიკატები
* ხარისხებისა და სერტიფიკატების ჩართვის პრინციპები და პროცედურა

ორი ჩარჩოს სტრუქტურული ელემენტები განსხვავდება ერთმანეთისაგან. უმაღლესის ჩარჩოს დამატებით აქვს ფორმალური ასპექტები მაგ., ECTS კრედიტები. ორივე ჩარჩოს დესკრიპტორი დაფუძნებულია ცოდნა, უნარი და კომპეტენციის კონცეფციაზე.

ბაკალავრის, მაგისტრისა და დოქტორის დონის აღმწერები უმაღლესის ჩარჩოდან ცვლილებების გარეშე გადატანილია მთელი სიცოცხლის განმავლობაში სწავლის ჩარჩოს მე-6-ე, მე-7-ე და მე-8-ე დონეებზე. დანიაში ეს დონეები შეესაბამება მხოლოდ უმაღლეს განათლებას. ცვლილება განიცადა უმაღლესის ჩარჩოს ე.წ. “მოკლე ციკლის” აღმწერმა, რომელიც შეესაბამება ერთიანი ჩარჩოს მე-5-ე დონეს. 1-5 დონეები მოიცავს სხვადასხვა სისტემის კვალიფიკაციებს.

ცხრილი 1: მთელი სიცოცხლის განმავლობაში სწავლის კვალიფიკაციის ჩარჩოს დესკრიპტორის ელემენტები და ასპექტები (დანია)

|  |  |  |  |
| --- | --- | --- | --- |
| დესკრიპტორის ელემენტი | **ცოდნა** | **უნარი** | **კომპეტენცია** |
| ელემენტის ასპექტები | ტიპი | ტიპი | მოქმედების სივრცე |
| კომპლექსურობა | პრობლემის გადაჭრა | კოოპერაცია და პასუხისმგებლობა |
| გაცნობიერება | კომუნიკაცია | სწავლა |

***ცოდნა***

ნიშნავს საგნის ცოდნასა და გაცნობიერებას

ცოდნის ასპექტები:

* ცოდნის ტიპი მოიცავს ცოდნას თეორიის ან პრაქტიკის შესახებ; საგნის ან პროფესიული სფეროს ცოდნას.
* ამ ცოდნის კომპლექსურობა: კომპლექსურობის ხარისხი და რამდენად პროგნოზირებადი ან არაპროგნოზირებადია სიტუაცია, რომლის ფარგლებშიც ხდება ცოდნის დაუფლება
* გაცნობიერება: ცოდნის კონტექსტში ჩასმის უნარი. მაგ., გაცნობიერება გამოხატულია, როდესაც სხვისთვის ხდება რაიმეს ახსნა.

***უნარი***

უნარი ნიშნავს თუ რისი გაკეთება ან შესრულება შეუძლია პირს

უნარის ასპექტები:

* უნარის ტიპი: მოიცავს პრაქტიკულ, კოგნიტურ, კრეატიულ ან საკომუნიკაციო უნარებს
* პრობლემის გადაჭრის კომპლექსურობა: პრობლემის გადაჭრის უნარის გამოყენება და დასმული ამოცანის კომპლექსურობა
* კომუნიკაცია: მოიცავს მოთხოვნილ კომუნიკაციას; შეტყობინების/მესიჯის კომპლექსურობას; მიზნობრივ ჯგუფს და შესაბამის ინსტრუმენტებს.

***კომპეტენცია***

შეეხება პასუხისმგებლობასა და ავტონომიურობას, ცოდნისა და უნარების სამუშაო სიტუაციაში ან სასწვლო კონტექსტში გამოყენებისას

კომპეტენციის ასპექტები:

* მოქმედების სივრცე: სამუშაო ან/და სასწავლო კონტექსტი, რომლის ფარგლებშიც ხდება ცოდნისა და უნარის გამოყენება
* კოოოპერაცია და პასუხისმგებლობა: საკუთარ და სხვების მუშაობაზე პასუხისმგებლობის აღების შესაძლებლობა/უნარი და კოოპერაციის კომპლექსურობა
* სწავლა: საკუთარ და სხვების სწავლაზე პასუხისმგებლობის აღების უნარი[[18]](#footnote-18).

ცხრილი 2: **ევროპული და დანიური კვალიფიკაციის ჩარჩოების დესკრიპტორის ელემენტები**

|  |  |  |  |
| --- | --- | --- | --- |
| EQF –LLL დესკრიპტორის ელემენტები | დანიის ეროვნული კვალიფიკაციების ჩარჩოს დესკ. ელემენტები | დანიის უმაღლესი გან. ჩარჩოს დესკრიპტორის ელემენტები | დუბლინის დესკრიპტორის ელემენტები |
| ცოდნა  - თეორია, ფაქტობრივი | ცოდნა და გაცნობიერება   * ცოდნის ტიპი * კომპლექსურობა * გაცნობიერება | ცოდნა და გაცნობიერება   * ცოდნის სფერო * გაცნობიერებისა და რეფლექსიის დონე | ცოდნა და გაცნობიერება |
| უნარი    - კოგნიტური, პრაქტიკული | უნარი   * უნარის ტიპი * პრობლემის გადაჭრა * კომუნიკაცია | უნარი   * უნარის ტიპი * შეფასება და გადაწყვეტილების მიღება * კომუნიკაცია | ცოდნის პრაქტიკაში გამოყენების უნარი  გადაწყვეტილების მიღება  კომუნიკაციის უნარი |
| კომპეტენცია  - ავტონომიურობა, პასუხისმგებლობა | კომპეტენცია   * მოქმედების სივრცე * კოლაბორაცია და პასუხისმგებლობა * სწავლა | კომპეტენცია   * მოქმედების სივრცე * კოლაბორაცია და პასუხისმგებლობა * სწავლა | სწავლის უნარი |

ზემოაღნიშნული ცხრილიდან ჩანს, რომ დანიის კვალიფიკაციის ჩარჩოების ელემენტები, შესაბამისი ასპექტებით, ძირითადად თანხვედრაშია ორივე ევროპულ მეტა-ჩარჩოსთან. უმნიშვნელო განსხვავებაა თავად დანიის ჩარჩოების ცოდნისა და უნარების ასპექტებში, თუმცა როგორც ზევითაა აღნიშნული ერთიანი ჩარჩოს 6-8 დონეების აღმწერები გადატანილია უმაღლესი განათლების კვალიფიკაციების ჩარჩოდან.

**კვალიფიკაციების ჩართვა კვალიფიკაციების ჩარჩოში**

დანიის კვალიფიკაციების ჩარჩო მოიცავს ძირითად და დამატებით კვალიფიკაციებს(ზრდასრულთა განათლება). ტიპური კვალიფიკაციები განისაზღვრება კანონმდებლობით. რაც შეეხება კონკრეტული პროგრამით გაცემულ კვალიფიკაციებს მათი თავსებადობა ჩარჩოსთან და შესაბამისად მისი სისტემის ნაწილად აღიარება ხდება შესაბამისი პროცედურებით, რომელიც განსხვავებულია განათლების ქვესისტემების მიხედვით.

უმაღლეს განათლებაში არსებობს 7 ჩვეულებრივი ტიპის კვალიფიკაცია და 4 ზრდასრულთა განათლების კვალიფიკაცია[[19]](#footnote-19):

1. Academy Profession Degree
2. პროფესიული ბაკალავრის ხარისხი
3. ბაკალავრის ხარისხის
4. ბაკალავრის ხარისხი ხელოვნების მიმართულებით
5. მაგისტრის ხარისხი
6. მაგისტრის ხარისხი ხელოვნების მიმართულებით
7. დოქტორის ხარისხი (PhD)

უმაღლესი -ზრდასრულთა შემდგომი განათლების კვალიფიკაციები

1. Academy Profession Degree
2. დიპლომი (ბაკალავრის დონე)
3. მაგისტრის ხარისხი ხარისხი
4. მაგისტრის ხარისხი ხელოვნების მიმართულებით

ზემოაღნიშნული ტიპური კვალიფიკაციები დაფიქსირებულია კვალიფიკაციების ჩარჩოში. უმაღლესი განათლების ახალი საგანმანათლებლო პროგრამის /კვალიფიკაციის ჩართვა ჩარჩოში კი ხორციელდება აკრედიტაციის მეშვეობით.

სასკოლო და პროფესიული კვალიფიკაციები განთავსებულია 1-5 დონეზე. კვალიფიკაციის ტიპები მოცემულია კვალიფიკაციის ჩარჩოში. ეს პროგრამები არ ექვემდებარებიან აკრედიტაციას, თუმცა კვალიფიკაციების ჩარჩოში ჩართვის ხარისხის უზრუნველყოფა ხორციელდება პროგრამისა და კავალიფიკაციის დამტკიცების მეშვეობით. კერძოდ, სასკოლო კვალიფიკაციების ჩართვა დამოკიდებულია შესაბამისი სამინისტროზე. პროფესიული განათლებისა და ტრენინგის შემთხვევაში სავაჭრო-სამრეწველო კომიტეტები და ზრდასრულთა პროფესიული ტრენინგის კომიტეტები აფასებენ პროგრამას და რეკომენდაციას წარუდგენენ განათლების სამინისტროს, რომელიც ამტკიცებს კონკრეტული კვალიფიკაციის ჩარვთას კვალიფიკაციების ჩარჩოში

კონკრეტული კვალიფიკაციის დონე და კავშირი შესაბამის ჩარჩოსთან მიეთითება დიპლომის დანართსა და სერტიფიკატის დანართში.

**2.2. ესტონეთი**

ესტონეთში ერთიან ჩარჩოზე მუშაობა დაიწყო 2005 წელს, ევროკავშირის EQF პირველი სამუშაო დოკუმენტის საფუძველზე. 2008 წელს “ოკუპაციური[[20]](#footnote-20)/სექტორული კვალიფიკაციების აქტით” ესტონეთმა დაამტკიცა EQF-LLL-ის 8 დონიანი ჩარჩო, როგორც ესტონეთის კვალიფიკაციების ჩარჩო (EstQF) და განახორციელა ზოგადი, პროფესიული, უმაღლესი და ”ოკუპაციური” კვალიფიკაციების რეფერენსირება და განთავსება EstQF-ის 8 დონეზე.

**ჩარჩოს მიზნები/დანიშნულება და ჩარჩოს ტიპები**

ესტონეთის კვალიფიკაციების ჩარჩო არის 8 დონიანი, EQF-LLL-ის იდენტური დესკრიპტორებით. კანონის თანახმად “კვალიფკიცავიების ჩარჩო ახდენს ოკუპაციური და საგანმანათლებლო კვალიფიკაციების დონეების კლასიფიცირებას ცოდნის, უნარების, პასუხისმგებლობისა და ავტონომიურობისათვის დადგენილი კრიტერიუმების საფუძველზე”[[21]](#footnote-21)

ჩარჩო კომპლექსური დოკუმენტია და მოიცავს ფორმალური განათლების სისტემის 3 ქვესისტემის კვალიფიკაციებსა და სტანდარტს, ისევე როგორც ოკუპაციურ კვალიფიკაციებსა და სტანდარტებს. განათლების სისტემის კვალიფიკაციების სწავლის შედეგებით აღწერილი დონეები მოცემულია შემდეგი საგანმანათლებლო სტანდარტებით:

საბაზო სკოლის ეროვნული კურიკულუმი

- გამარტივებული ეროვნული კურიკულუმი საბაზო სკოლებისათვის

- საშუალო სკოლის ეროვნულლი კურიკულუმი

- პროფესიული განათლების სტანდარტი

- უმაღლესი განათლების სტანდარტი

საგანმანათლებლო კვალიფიკაციების გარდა არსებობს ოკუპაციური კვალიფიკაციები. ოკუპაციური კვალიფიკაციების დონეების აღწერა მოცემულია ოკუპაციური/სექტორული კვალიფიკაციების სტანდარტებში.

ესტონეთმა ჩარჩოს შემუშავების განსხვავებული გზა აირჩია. EQF-LLL დაამტკიცა, როგორც საკუთარი ჩარჩო - EstQF. ვინაიდან 8 დონიანი ჩარჩოს დონის აღმწერები EQF-LLL-ის იდენტურია, ჩარჩოს შემუშავება-განვითარების პროცესში აქცენტი გადატანილ იქნა **EstQF-ის დონეებზე**  ზემოაღნიშნული სტანდარტებით განსაზღვრული ტიპური კვალიფიკაციების განთავსებაზე.

ცხრილი 3: განათლების სისტემის ტიპური კვალიფიკაციების ადგილი კვალიფიკაციის ჩარჩოს დონეებზე

|  |  |  |  |
| --- | --- | --- | --- |
| **სისტემა** | **კვალიფიკაცია (ტიპები)** | **EstQF**  **დონე** | **ტიპური კვალიფიკაციის სწავლის შედეგის აღმწერები - სტანდარტი** |
| უმაღლესი განათლების | - დოქტორი  - მაგისტრი  - პროფესიული უმაღლესი განათლების დიპლომი  - ბაკალავრი | 8  7  6  6 | უმაღლესი განათლების სტანდარტი |
| პროფესიული განათლების | - პროფესიული განათლება\*  - საშუალო პროფესიული განათლების სერტიფიკატი  - პროფესიულის სერტიფიკატი დაფუძნებული საშუალო განათლებაზე  - პროფესიულის სერტიფიკატი დაფუძნებული საბაზო განათლებაზე  - პროფესიულის სერტიფიკატი, საბაზო განათლების გარეშე | 5  4  4  3  2 | პროფესიული განათლების სტანდარტი  პროფესიული განათლების ეროვნული კურიკულუმი |
| ზოგადსაგანმანათლებლო | - საშუალო განათლების სერტიფიკატი  - საბაზო განათლების სერტიფიკატი გამარტივებული კურიკულუმით  - საბაზო განათლების სერტიფიკატი  - საბაზო განათლების სერტიფიკატი დაფუძნებული საშუალო და მძიმე შეზღუდული შესაძლებლობის მქონე პირებისათვის. | 3  2  2  1 | საშუალო სკოლის  ეროვნულ კურიკულუმი;  საბაზო სკოლის  ეროვნულ კურიკულუმი;  საბაზო სკოლის განმარტივებულ ეროვნულ კურიკულუმი; |

\* მეხუთე დონის შესაბამისი კვალიფიკაცია შემოღებულია 2013/14 სასწ. წლიდან

ოკუპაციური/სექტორული კვალიფიკაციები განთავსებულია 2-8 დონეებზე. შემუშავებულია 620 სტანდარტი.

ოკუპაციური/სექტორული კვალიფიკაციების აქტის თანახმად “*ოკუპაციური კვალიფიკაცია* არის შეფასების ოფიციალური შედეგი, როცა ამ კვალიფიკაციების მიმნიჭებელი ოფიციალური ორგანო გადაწყვეტს, რომ პირს აქვს შესაბამისი ოკუპაციური სტანდარტით დასაქმებისათვის მოთხოვნილი კომპეტენციები” (მ.3 პ.2.). ამავე აქტის მიხედვით ოკუპაციური და განათლების სისტემის კვალიფიკაციების დონეები ურთიერთშესადარისია და ორივე სისტემა მიეკუთვნება კვალიფიკაციების ერთიან ჩარჩოს(მ.4. პ.2). ოკუპაციური კვალიფიკაციების სტანდარტის შემუშავება, განახლება დამტკიცება ხდება სექტორული უნარების საბჭოების მიერ. აღსანიშნავია, რომ განათლების კვალიფიკაციებისაგან განსხვავებით ოკუპაციური/სექტორული კვალიფიკაციის სერტიფიკატი ვადიანია.

ესტონეთის კვალიფიკაციების ჩარჩოს დიაგრამა იხ. დანართი #4

**ჩარჩოს ძირითადი ელემენტები და ტემინოლოგია**

ესტონეთიდს კვალიფიკაციის ჩარჩოს ელემენტებია:

- დონე

- დონის აღმწერები

- ტიპური კვალიფიკაციები

ერთიანი ჩარჩოს დონეები აღწერილია სწავლის შედეგებით - ცოდნის, უნარის, ავტონომიურობისა და პასუხისმგებლობების ტერმინებით. ვინაიდან ერთიანი ჩარჩო არის ევროპული ჩარჩოს იდენტური ძირითად ტერმინოლოგიაში განსხვავება არ არსებობს, თუმცა უნდა აღინიშნოს, რომ უმაღლესი განათლების სტანდარტში სწავლის შედეგები განმარტებულია როგორც ცოდნა, უნარი და დამოკიდებულებები. რაც შეეხება საბაზო და საშუალო სკოლის ეროვნულ კურიკულუმებს აქ სწავლის შედეგების მაგივრად კომპეტენციის ტერმინი გამოიყენება. პროფესიული განათლების სტანდარტი სწავლის შედეგებს აღწერს EQF-LLL-ის მსგავსად ცოდნის, უნარისა და ავტონომიურობისა და პასუხისმგებლობის ტერმინებით. ამასთან, ეს სტანდარტი დამატებით მოიცავს შემდეგ კომპეტენციებს:

- სწავლის კომპეტენცია

- კომუნიკაციის კომპეტენცია

- პერსონალური კომპეტენცია

- პროფესიული კომპეტენცია[[22]](#footnote-22).

**კონკრეტული კვალიფიკაციების ჩართვა კვალიფიკაციების ჩარჩოში.**

ესტონეთის კვალიფიკაციის ჩარჩოში ასახულია განათლების სისტემის ტიპური კვალიფიკაციები (იხ. ცხრილი #3), მასში ასევე ჩართულია ოკუპაციური/სექტორული კვალიფიკაციები.

ჩარჩოში კონკრეტული კვალიფიკაციების ჩართვისათვის კვალიფიკაცია უნდა აკმაყოფილებდეს შემდეგ პირობებს:

* განსაზღვრულია სწავლის შედეგებზე დაფუძნებული კვალიფიკაციის სტანდარტით
* გაიცემა სახელმწიფოს მიერ აღიარებული დაწესებულების მიერ (მ.შ. ხარისხის უზრუნველყოფა)

კონკრეტული კვალიფიკაციის დონე, და ჩარჩოსთან მისი შესაბამისობა მიეთითება დიპლომის დანართსა და სერტიფიკატის დანართში.

**2.3. ინგლისი და ჩრდილო ირლანდია**

ინგლისსა და ჩრდილო ირლანდიაში ფუნქციონირებს კვალიფიკაციების 3 ჩარჩო:

* კვალიფიკაციებისა და კრედიტების ჩარჩო (შემდეგში QCF) - შემუშავებულია 2008 წელს. ის თავდაპირველად გამიზნული იყო მხოლოდ პროფესიული განათლებისათვის, მაგრამ მოიცავს ყველა კვალიფიკაციას გარდა უმაღლესი განათლების კვალიფიკაციების ჩარჩოში გაერთიანებული კვალიფიკაციებისა და პროფესიული ორგანოების მიერ მინიჭებული წოდებებისა.
* კვალიფიკაციების ეროვნული ჩარჩო (შემდეგში NQF), რომელშიც გაერთიანებულია ის პროფესიული კვალიფიკაციები, რომლებიც არ აკმაყოფილებენ QCF-ის მოთხოვნებს.
* ინგლისის, უელსისა და ჩრ. ირლანდიის უმაღლესი განათლების კვალიფიკაციების ჩარჩო (შემდეგში FHEQ).

კვალიფიკაციების ჩარჩოების დიაგრამა - დანართი 5.

შესაბამისობა ევროპულ ჩარჩოებთან:

- QCF რეფერენსირებულია EQF-თან

- NQF, როგორც მილევადი სტრუქტურა არაა რეფერესირებული EQF-თან, თუმცა NQF-ის დონეები შეესაბამება QCF დონეებს. ამდენად, QCF-ის რეფერენსირება EQF-თან აღქმულია როგორც NQF-ის პარალელური რეფერენსირება.

- FHEQ -ი თვითსერტიფიცირებულია QF-EHEA -თან ბოლონიის პროცესის დადგენილი კრიტერიუმებისა და პროცედურების საფუძველზე.

**ჩარჩოს დანიშნულება და ტიპები**

ინგლისსა და ჩრ. ირლანდიიაში არის 3 ჩარჩო, თუმცა რეალურად 2 ჩარჩოა, ვინაიდან QCF და NQF ერთმანეთს ავსებს. QCF და NQF არის ზოგადი და პროფესიული განათლების კვალიფიკაციების ამსახველი ჩარჩო. მათი მე-5-8 დონეები შესადარისობაშია უმაღლესის ჩარჩოსთან.

1) QCF მოიცავს 9 დონეს (საწყისი და 1-8 დონეები). საწყისი დონე თავის მხრივ სამ ნაწილად იყოფა (E-1; E-2; E-3). ეს არის ერთეულზე(მოდულზე) დაფუძნებული კრედიტების ჩარჩო. ამ ჩარჩოში გაერთიანებული ყველა კვალიფიკაცია შედგება ერთეულისაგან, რომელიც აღიწერება სწავლის შედეგებითა და კრედიტებით. ერთეული/მოდული, მინიმუმ ერთი კვალიფიკაციის შემადგენელი ნაწილი უნდა იყოს.

QCF-ის “მიზანია ხელი შეუწყოს ისეთი კვალიფიკაციების სისტემის შექმნას, ფუნქციონირებასა და უწყვეტ განვითარებას, რომელიც არის:

• ინკლუზიური - შეუძლია აღიაროს ყველა მოსწავლის მიღწევა სწავლის ნებისმიერი სფეროს ნებისმიერ დონეზე;

• თანამდგომი - ინდივიდებსა და დამსაქმებლებს საშუალებას აძლევს შეიმუშაონ იმ სასწავლო მიღწევების გზები, რაც შეესაბამება მათ საჭიროებებს და აღიარებს ორგანიზაციებს, რომლებიც მოთხოვნის შესაბამისად აყალიბებენ ერთეულებს/მოდულებსა და კვალიფიკაციებს;

• ხელმისაწვდომი - სისტემის შექმნა, რომლის მახასიათებლების გაგება იოლია ნებისმიერი მომხმარებლისათვის;

• არა-ბიუროკრატიული – ეფუძნება ურთიერთნდობას და მხარდაჭერილია რეგულაციებისა და ხარისხის უზრუნველყოფის პროპორციული და საღი მიდგომებით”. [[23]](#footnote-23)

2) NQF – 2004 წლის შემდეგ 9 დონიანია. საწყისი დონე და 1- 8 დონეები. ფუნქციონირებს მილევად რეჟიმში. ეს ჩარჩო მოიცავს ზოგადი განათლების კვალიფიკაციებს (GCSE, A-AS) და სხვა პროფესიულ კვალიფიკაციებს.

3) FHEQ – მოიცავს ბოლონიის პროცესის შესაბამის 3 საფეხურს (ციკლს) და 5 დონეს (მე-4-8 დონეები EQF-თან მიმართებაში), თუმცა ბოლონიის ჩარჩოსთან (EHEA-QF) თვითშეფასებისას მხოლოდ V-VIII დონეების შესაბამისობაა დადგენილი. ჩარჩოს მიზანია[[24]](#footnote-24)

* უმაღლესი განათლების პროგრამების განმახორციელებლებისა და გარე შემფასებლებისათვის უზრუნველყოს მნიშვნელოვანი ათვლის წერტილი, ხელი შეუწყოს აკადემიური სტანდარტების შექმნასა და შეფასებას;
* დაეხმაროს მოსწავლეებს პოტენციური სასწავლო გზების განსაზღვრაში, განსაკუთრებით მთელი ცხოვრების მანძილზე სწავლის კონტექსტში;
* ტიპურ კვალიფიკაციებთან დაკავშირებული მოლოდინების გაზიარებული და ერთიანი აღქმის ხელშეწყობა კვალიფიკაციების დასახელებების თანამიმდევრული გამოყენების მეშვეობით.

**ინგლისისა და ჩრ. ირლანდიის ჩარჩოების ძირითადი ელემენტები და ტემინოლოგია**

ცხრილი #4: ინგლისისა და ჩრდილო ირლანდიის კვალიფიკაციის ჩარჩოების ელემენტები

|  |  |  |
| --- | --- | --- |
| QCF | NQF | FHEQ |
| დონე - 9  საწყისი და 1-8 | დონე - 9  საწყისი და 1-8 | დონე - 5 |
| დონის აღმწერი | დონის აღმწერი | დონის აღმწერი |
| კრედიტები.  1 კრედიტი =10 სთ | - | კრედიტები |
| კვალიფიკაციის ტიპები ზომის მიხედვით:  ჯილდო: 1-12 კრედიტი;  სერიფიკატი:13-36 კრედიტი  დიპლომი: 37+ | კვალიფიკაციის ტიპები | კვალიფიკაციის ტიპები |
|  |  | კვალიფიკაციის დასახელების ჩამოყალიბების წესი |

სწავლის შედეგი და კომპეტენცია

ინგლისისა და ჩრ. ირლანდიის კვალიფიკაციების ჩარჩოები სწავლის შედეგზე დაფუძნებული სტრუქტურებია. ტერმინი კომპეტენცია საერთოდ არ გამოიყენება.

QCF-ის დოკუმენტით[[25]](#footnote-25) სწავლის შედეგია, “რა უნდა იცოდეს, რას უნდა აცნობიერებდეს და რისი გაკეთება უნდა შეძლოს მოსწავლემ სასწავლო პროცესის შემდეგ”. დონის დესკრიპტორი აღიწერება შემდეგი ტერმინებით: ცოდნა და გაცნობიერება; გამოყენება და ქმედება, ავტონომია და ანგარიშვალდებულება.

GCSE, A-AS დონის კვალიფიკაციის სწავლის შედეგები მოცემულია კონკრეტული საგნის დოკუმენტებში[[26]](#footnote-26) და აღწერილია ცოდნა-გაცნობიერება,უნარების ტერმინებით.

FHEQ -ი დონის დესკრიპტორებს მკაფიოდ არ ყოფს ელემენტებად ( როგოც ეს დუბლინის დესკრიპტორმა გააკეთა), თუმცა ჩარჩოს დონეები აღწერილია ცოდნით, გაცნობიერებითა და უნარებით, ისევე როგორც შესაძლებლობებით. დარგობრივი დოკუმენტები და პროგრამის სპეციფიკაციის დოკუმენტი,[[27]](#footnote-27)აღწერს დარგობრივ ცოდნა-გაცნობიერებას და უნარებს. ეს უკანასკნელი გამოყოფს დარგობრივ და ზოგად უნარებს.

უმაღლესი განათლების კვალიფიკაციების ჩარჩოში მკაფიოდაა მითითებული, რომ “კვალიფიკაციის აღმწერი ორი ნაწილისგან შედგება: პირველი არის სწავლის შედეგები, რომელის მიღწევის შეფასებაც ხდება ანუ რისი დემონსტრირებაც შეუძლია სტუდენტს კვალიფიკაციის მისაღებად. ეს ნაწილი რელევანტურია დაწესებულებებისათვის აკადემიური პროგრამის შემუშავების, განხილვისა და დამტკიცების პროცესში. ნებისმიერმა კურიკულუმმა და შეფასებამ საშუალება უნდა მისცეს სტუდენტს მიაღწიოს დაგეგმილ სწავლის შედეგებს და მაოხდინოს ამ შედეგების დემონსტრირება. დესკრიპტორის მეორე ნაწილს შეადგენს უფრო ფართო შესაძლებლობები/უნარები, რომლიც უნდა განივითაროს ტიპურმა სტუდენტმა. ეს ნაწილი მნიშვნელოვანია დამსაქმებლებთან და სხვა დაინტერესებულ პირებთან კვალიფიკაციის მფლობელის ზოგადი უნარიანობის შესახებ დისკუსიის დროს”.[[28]](#footnote-28)

ზემოაღნიშნულის მსგავსად QCF-ის მარეგულირებელ დოკუმენტი განმარტავს, რომ ყველა მოდულს უნდა ჰქონდეს სწავლის შედეგი, რომელიც არის მკაფიო, თანამიმდევრული და აღწერილია ისე, რომ ის გასაგებია მოსწავლისათვის და შესაძლებელია მათი შეფასება[[29]](#footnote-29).

**კონკრეტული კვალიფიკაციების ჩართვა კვალიფიკაციების ჩარჩოში**

ტიპური კვალიფიკაციები მოცემულია დონეების მიხედვით, ხოლო კონკრეტული კვალიფიკაციების ჩარჩო(ებ)ში ჩართვისათვის განსაზღვრულია თანამიმდევრული პროცედურა და წესები როგორც პროფესიულ ასევე უმაღლესის დონეზე. მაგ., უმაღლესი განათლებაში კვალიფიკაციის გამცემის ვალდებულებაა უზრუნველყოს კვალიფიკაციის/ხარისხის შესაბამისობა ჩარჩოს დონესთან, რაც პროგრამების შემუშავება-დამტკიცების პროცედურებით მიიღწევა (შიდა ხარისხის უზრუნველყოფა). ეს პროცედურა და წესი შესაბამისობაში უნდა იყოს ხარისხის უზრუნველყოფის სააგენტოს ხარისხის კოდექსთან.

კონკრეტული კვალიფიკაციის დონე, და ჩარჩოსთან მისი შესაბამისობა მიეთითება დიპლომის დანართსა და სერტიფიკატის დანართში.

**2.4. ირლანდია**

ირლანდიის კვალიფიკაციების ჩარჩოს შემუშავებას საფუძვლად დაედო კვალიფიკაციების (განათლებისა და ტრენინგის) აქტი (1999). ამ აქტით, შესაბამის ორგანოს განესაზღვრა მკაფიო ამოცანა შეემუშავებინა …”ჩარჩო კვალიფიკაციების ჩამოყალიბების, აღიარებისა და მინიჭებისათვის… დაფუძნებული ცოდნის, უნარებისა ან კომპეტენციების სტანდარტზე” (ნაწილი.II, 7).

აღნიშნული კანონი და კვალიფიკაციების ჩარჩო კვალიფიკაციის სინონიმად იყენებს ტერმინს - ‘‘ჯილდო/award’’. “ჯილდო, რომელიც დადასტურებულია ან მინიჭებულია შესაბამისი ორგანოს მიერ და რომელიც მიუთითებს, რომ მოსწავლე დაეუფლა სტანდარტულ ცოდნას, უნარებსა და კომპეტენციებს”(ნაწილი1, 2). ამ დოკუმენტის მიზნებისათვის გამოყენებული იქნება ტერმინი -კვალიფიკაცია.

**ჩარჩოს დანიშნულება და ტიპი**

ირლანდიას აქვს ერთი საერთო კვალიფიკაციების ჩარჩო. ირლანდიის კვალიფიკაციების ეროვნული ჩარჩო განმარტებულია როგორც: “ერთი, ეროვნულ და საერთაშორისო დონეზე მიღებული ერთეული, რომლის მეშვეობითაც შეიძლება გაიზომოს და ერთმანეთს ლოგიკურად დაუკავშირდეს ყველა სასწავლო მიღწევა, და რომელიც განსაზღვრავს ურთიერთდამოკიდებულებას ყველა საგანმანათლებლო და ტრენინგის კვალიფიკაციას შორის.”[[30]](#footnote-30)

ჩარჩო ერთი მხრივ, ხელს უწყობს განათლების სისტემაში დაშვებას, ტრანსფერსა და პროგრესს და მეორე მხრივ, კი ყველა სასწავლო მიღწევის აღიარებას. ჩარჩო მოიცავს 10 დონეს და აერთიანებს კვალიფიკაციებს საბაზო სასწავლო მიღწევებიდან სადოქტორო განათლების ჩათვლით.

**ირლანდიის კვალიფიკაციების ჩარჩოს ძირითადი ელემენტები და ტემინოლოგია**

ჩარჩოს ძირითადი ელემენტებია:

* დონე,
* სწავლის შედეგები,
* კვალიფიკაციის ტიპები.

ირლანდიის კვალიფიკაციების ჩარჩო უშუალოდ არ ითვალისწინებს კრედიტებს, თუმცა დაკავშირებულია კრედიტების სისტემებთან. ბოლონიის პროცესის მოთხოვნების შესაბამისად დამოუკიდებლად განისაზღვრა კრედიტები უმაღლესი განათლებისათვის 2004 წელს[[31]](#footnote-31) და ასევე 2005-2008 წლებში შემუშავდა კრედიტების სისტემა “შემდგომი განათლებისა და ტრენინგების” პროგრამებისათვის.

**დონე**

დონე განისაზღვრა, როგორც თანამიმდევრული ნაბიჯების სერია. დონე ეფუძნება ცოდნით, უნარითა და კომპეტენციებით აღწერილ სწავლის შედეგებს.

**სწავლის შედეგები**

სწავლის შედეგი 3 ელემენტისგან შედგება. სწავლის შედეგების უფრო სრულყოფილი ანალიზისათვის თითოეული ელემენტი იყოფა რამდენიმე ქვეელემენტად:

ცხრილი 5: ირლანდიის ჩარჩოს სწავლის შედეგების ელემენტები

|  |  |
| --- | --- |
| ცოდნა | ტიპი (kind) |
| მოცულობა (განფენილობა) (breadth) |
| “ნოუ-ჰაუ” და უნარი | დიაპაზონი (range); |
| სელექტიურობა(selectivity) |
| კომპეტენცია | კონტექსტი(context) |
| როლი(role) |
| სწავლის უნარი (learning to learn), |
| საკითხის არსში გარკვევა(insight) |

ინტერსს იწვევს აღმწერებში კონპეტენციის ტერმინის გამოყენება. მას განსაკუთრებული ყურადღება მიაქცია ჩარჩოს შემუშავების დოკუმენტმა: “კომპეტენციის უნიკალური მახასიათებელია ცოდნისა და უნარების ეფექტური და შემოქმედებითი დემონსტრირება ადამიანურ სიტუაციებში. ასეთი სიტუაციები შეიძლება მოიცავდეს ზოგად სოციალურ და სამოქალაქო, ისევე როგორც სამუშაო სიტუაციას. კომპეტენცია ეფუძნება დამოკიდებულებებს, ემოციებს, ღირებულებებსა და თვით-ეფექტურობის შეგრძნებას ისევე როგორც დეკლარაციულ და პროცედურულ ცოდნას. კომპეტენცია შეეხება გარკვეული ამოცანების გადასაჭრელად ცოდნის გამოყენების პროცესს და ჩვეულებრივად მისი გამომუშავება/შეძენა ხდება პრაქტიკისა და რეფლექსიის მეშვეობით. გარკვეულ სიტუაციებში კომპეტენციის გამოყენების ზოგიერთი ასპექტები შეიძლება დამოკიდებული იყოს ინდივიდის თანდაყოლილ მახასიათებლებზე. ვინაიდან ამ ტიპის შესრულება/გამოყენება არ ისწავლება, ის არ შეიძლება ვაღიაროთ როგორც სწავლა.”[[32]](#footnote-32) ზემოაღნიშნული დოკუმენტი ხაზს უსვამს “ადამიანურ სიტუაციებს, ანუ იმ კონტექსტს სადაც კომპეტენციის გამოყენება ხდება. შესაბამისად, კონკრეტულ პროგრამაში კომპეტენციების აღწერა სწავლება-შეფასების მიზნით შეუძლებელია.

უნივერსიტეტები და დუბლინის ტექნოლოგიის ინსტიტუტი თავად განსაზღვრავს საგანმანათლებლო პროგრამაში სწავლის შედეგების ჩამოყალიბების წესს. ირლანდიის უნივერსიტეტების დოკუმენტები, როგორც სახელმძღვანელო დოკუმენტები დამოწმებულია EQF-LLL-ის განხორციელებისა და ბოლონიის პროცესის ფარგლებში. მათ შორისაა კორკის უნივერსიტეტის წარმომადგენლების პრაქტიკული სახელმძღვანელო “სწავლის შედეგების ჩამოყალიბება და გამოყენება,”[[33]](#footnote-33) სადაც საგანმანათლებლო პროგრამაში სწავლის შედეგების ჩამოყალიბებისასცოდნასა და უნარებზე აკეთებენ აქცენტს.

**კვალიფიკაციის ტიპი**

ჩარჩოს 10 დონეზე არსებობს 16 ძირითადი ტიპის კვალიფიკაცია პირველი დონის სერტიფიკატიდან დაწყებული დოქტორის ხარისხით დამთავრებული. ძირითადი (major) არის კვალიფიკაციის პრინციპული კლასი, რომელიც გაიცემა ყველა დონეზე და ახასიათებს შესაბამისი დონის ტიპურ სასწავლო მიღწევებს (იხ. დანართი 6);

გარდა ამისა არსებოს ნაწილობრივი/მცირე; დამატებითი და სპეციალური მიზნის კვალიფიკაციები:

* ნაწილობრივი/მცირე (Minor) არის ძირითადი კვალიფიკაციისათვის დადგენილი შედეგების ნაწილობრივი დასრულებისათვის განკუთვნილი კვალიფიკაცია;
* დამატებითი (Supplemental) არის ძირითად კვალიფიკაციასთან დაკავშირებული დამატებითი სწავლისათვის განკუთვნილი კვალიფიკაცია;
* სპეციალური მიზნის არის შედარებით ვიწრო ან მიზნობრივი-სპეციფიური მიღწევებისათვის განკუთვნილიკვალიფიკაცია.

**კონკრეტული კვალიფიკაციების ჩართვა კვალიფიკაციების ჩარჩოში**

კვალიფიკაციების შესაბამისმა ორგანომ ჩარჩოს შემუშავებასთან ერთად დააგინა კვალიფიკაციების ჩარჩოში კვალიფიკაციების ჩართვის პოლიტიკა და კრიტერიუმები. კერძოდ, განსაზღვრა დონეები, დონის ინდიკატორები და კვალიფიკაციის ტიპები, რაც ქმნის ბაზას კონკრეტული კვალიფიკაციების შემუშავებისათვის. ამასთან, უნივერსიტეტებში ფუნქციონირებს შიდა ხარისხის უზრუნველყოფა. ჩარჩოში კვალიფიკაცია ხვდება მხოლოდ ხარისხის უზრუნველყოფის პროცესის გავლის შემდეგ.

ყოველი კონკრეტული კვალიფიკაციის დონე და კვალიფიკაციების ჩარჩო მითითებულია კვალიფიკაციის მფლობელის დიპლომის დანართსა და სერტიფიკატის დანართში.

3. ეროვნული კონტექსტი - საქართველოს ეროვნული საკვალიფიკაციო ჩარჩო

**ეროვნული საკვალიფიკაციო ჩარჩოს დეფინიცია**

საქართველოს კანონმდებლობით “ეროვნული საკვალიფიკაციო ჩარჩოს” 3 დეფინიცია და 2 ქვესისტემის ჩარჩოს დეფინიციაა მოცემული.

ცხრილი 6: **ეროვნული საკვალიფიკაციო ჩარჩოს დეფინიციები**

|  |  |  |
| --- | --- | --- |
| ზოგადი განათლების კანონი | პროფესიული განათლების კანონი | უმაღლესი განათლების კანონი |
| ეროვნული საკვალიფიკაციო ჩარჩო – დოკუმენტი, რომელიც აერთიანებს საქართველოში არსებულ ყველა კვალიფიკაციას, მათ შორის, ზოგადი განათლების საბაზო და საშუალო საფეხურებს  (მ.2; პ. “ე1”) | ეროვნული საკვალიფიკაციო ჩარჩო – დოკუმენტი, რომელიც აერთიანებს საქართველოში არსებულ ყველა კვალიფიკაციას, მათ შორის, პროფესიული განათლებისა და სპეციალური პროფესიული განათლების კვალიფიკაციებს  (მუხლი 4. პ.” ვ”) | ეროვნული საკვალიფიკაციო ჩარჩო – დოკუმენტი, რომელიც აერთიანებს საქართველოში არსებულ ყველა კვალიფიკაციას, მათ შორის, უმაღლესი განათლების კვალიფიკაციებს  (მ.2; პ” ფ1”) |

ზემოაღნიშნული განმარტებების პირველი ნაწილი, ძირითადად შესაბამისობაშია ევროპაში მიღებულ განმარტებასთან. ანუ აერთიანებს ქვეყანაში არსებულ ყველა კვალიფიკაციას, თუმცა არაა ახსნილი რის საფუძველზე აერთიანებს ამ კვალიფიკაციებს. უფრო მეტიც, ზოგადი განათლების კანონის განმარტების მეორე ნაწილი გაუგებარია, იმ თვალსაზრისით, რომ აქცენტს აკეთებს ქვესისტემის საფეხურებზე და არა კვალიფიკაციებზე.

ქვესისტემის ჩარჩოს დეფინიცია მოცემულია მხოლოდ პროფესიული და უმაღლესი განათლების ჩარჩოებისთვის. კანონით ქვესისტემის ჩარჩო არის ეროვნული საკვალიფიკაციო ჩარჩოს შემადგენელი დოკუმენტი. ამდენად, ეროვნული საკვალიფიკაციო ჩარჩოს მიერ ქვეყანაში არსებულ ყველა კვალიფიკაციის გაერთიანება რეალურად ერთი სათაურის/ბრძანების ქვეშ სამი ქვესისტემის დამოუკიდებელი 3 ჩარჩოს (ზოგადი, პროფესიული და უმაღლესი განათლების ქვესისტემის ჩარჩოები) ტექნიკური გაერთიანებას წარმოადგენს.

ზოგადი განათლების კვალიფიკაციათა ჩარჩო შემუშავდა ეროვნული სასწავლო გეგმის პარალელურად. ზოგადი განათლების შესახებ კანონის განმარტებით *ეროვნული სასწავლო გეგმა არის “დოკუმენტი, რომელიც მოიცავს ზოგადი განათლების ყველა საფეხურისათვის საათების განაწილებას, სასწავლო გარემოს ორგანიზების პირობებსა და რეკომენდაციებს, მოსწავლეთა აუცილებელ დატვირთვას, იმ მიღწევების (უნარ-ჩვევებისა და ცოდნის) ჩამონათვალს, რომელთაც მოსწავლე უნდა ფლობდეს ყოველი საფეხურის დამთავრებისას, და ამ უნარ-ჩვევებისა და ცოდნის შეძენის საშუალებათა აღწერას”* (მ.2 პ.”ვ”).

არცერთ განხილულ ქვეყანაში არ დასტურდება ეროვნული კურიკულუმის პარალელური ინსტრუმენტის არსებობა ზოგადი განათლების კვალიფიკაციების ჩარჩოს სახით. ესტონეთი ზოგადი განათლების კვალიფიკაციების რეფერენსირებას EstQF-დონეეზე ახდენს ეროვნული კურიკულუმის მეშვეობით. ზოგადი განათლების ჩარჩოს მიზნების განხილვა (ცხრილი #10) ცხადყოფს ამ ჩარჩოს ხელოვნურობას ის ფაქტიურად გამოუყენებელია. ერთიანი ჩარჩოს შემუშავებისას ზოგადი განათლების კვალიფიკაციების განთავსება ერთიან ეროვნულ ჩარჩოში უნდა განხორციელდეს ეროვნული სასწავლო გეგმის სწავლის შედეგებისა და ჩარჩოს აღმწერების შედარების საფუძველზე.

ერთიანი ეროვნული საკვალიფიკაციო ჩარჩოს ტერმინი დასახვეწია. პირველ რიგში უნდა აღინიშნოს რომ ესაა კვალიფიკაციების ჩარჩო და არა საკვალიფიკაციო ჩარჩო. სამუშაო ვარიანტად შესაძლებელია ქვემოთ მოცემული ორი დეფინიციის განხილვა:

- ეროვნული კვალიფიკაციების ჩარჩო – დონეებისაგან შემდგარი სტრუქტურა, რომელიც აერთიანებს საქართველოში არსებულ კვალიფიკაციებს დონისათვის დადგენილი აღმწერების საფუძველზე.

ან

- ეროვნული კვალიფიკაციების ჩარჩო - დოკუმენტი, რომელიც ეროვნულ კვალიფიკაციებს(ან საქართველოში არსებულ ყველა კვალიფიკაციას) აერთიანებს დონეების საფუძველზე და აღწერს თანამიმდევრული და ურთიერთადაკავშირებული გზით.

**კვალიფიკაცია**

დასაზუსტებელია კვალიფიკაციის ტერმინი. ეს ტერმინი მოცემულია უმაღლესი განათლებისა და პროფესიული განათლების კანონებში. ერთიანი კვალიფიკაციების ჩარჩო აერთიანებს ყველა კვალიფიკაციას და შესაბამისად ტერმინი და მისი დეფინიცია საერთო და მისაღები უნდა იყოს მთელი სისტემისათვის და ზოგადად საზოგადოებისათვის.

ცხრილი 7: კვალიფიკაციის განმარტება

|  |  |
| --- | --- |
| უმაღლესი განათლების კანონი | პროფესიული განათლების კანონი |
| კვალიფიკაცია - სწავლის შედეგი, რომელიც მიიღწევა უმაღლესი საგანმანათლებლო პროგრამის დაძლევით და დასტურდება უმაღლესი საგანმანათლებლო დაწესებულების მიერ გაცემული დიპლომით ან სერტიფიკატით  (მ.2; პ” ღ2”) | კვალიფიკაცია - პროფესიული ცოდნის, უნარებისა და ღირებულებების ფლობის დონე, რომელიც დასტურდება პროფესიული საგანმანათლებლო დაწესებულების მიერ გაცემული პროფესიული დიპლომით (მ.4; პ.”ი”) |

უმჯობესია ჩამოყალიბდეს ტერმინის ერთი, საერთო განმარტება შემდეგი სახით:

კვალიფიკაცია - სწავლის შედეგი რომელიც მიიღწევა სასწავლო პროცესის დასრულების შემდეგ და დასტურდება ავტორიზებული საგანმანათლებლო დაწესებულების მიერ გაცემული განათლების დამადასტურებელი დოკუმენტით.

ავტორიზაციის განმარტება სამივე ქვესისტემის კანონში იმოწმებს სახელმწიფოს მიერ აღიარებულ განათლების დამადასტურებელ დოკუმენტს. ამდენად, ცალ-ცალკე ატესტატების, სერტიფიკატებისა და დიპლომების ჩამოთვლის მაგივრად უმჯობესია ზოგადად აღინიშნოს “განათლების დამადასტურებელი დოკუმენტი”.

**საკვალიფიკაციო ჩარჩოების მიზნები**

ქვესისტემის ჩარჩოებს თავისი მიზნები აქვთ დასახული.

ცხრილი 8: განათლების ქვესისტემების საკვალიფიკაციო ჩარჩოების მიზნები[[34]](#footnote-34)

|  |  |  |
| --- | --- | --- |
| ზოგადი განათლების კვალიფიკაციათა ჩარჩოს მიზანი | პროფესიულ კვალიფიკაციათა ჩარჩოს მიზანი | უმაღლესი განათლების კვალიფიკაციათა ჩარჩოს მიზანი |
| ა) ზოგადი განათლების კომპეტენციებსა  და ქვეყნის განათლების სისტემის სხვადასხვა საფეხურის კომპეტენციებს შორის ურთიერთკავშირის აღწერა;  ბ) ზოგადი განათლების ხარისხის უზრუნველყოფის შიდა და გარე სისტემების მხარდაჭერა და ზოგადი განათლების ხარისხის ამაღლების ხელშეწყობა  გ) საერთაშორისო დონეზე თავსებადობისა და შესადარობის უზრუნველყოფა განათლების მიღებისა თუ კვალიფიკაციათა აღიარების პროცესის გასამარტივებლად;  დ) მთელი ცხოვრების განმავლობაში სწავლის ხელშეწყობა | ა) პროფესიული განათლების სისტემის გამჭვირვალობისა და პროფესიული კვალიფიკაციების სიცხადის უზრუნველყოფა;  ბ) ქვეყნის ეკონომიკის მოთხოვნების, შრომის ბაზრისა და განათლების სისტემის ურთიერთკავშირის ხელშეწყობა;  გ) განათლების ხარისხის უზრუნველყოფაზე ორიენტაცია;  დ) მთელი ცხოვრების განმავლობაში სწავლის ხელშეწყობა;  ე) სისტემის მოქნილობის უზრუნველყოფა, კვალიფიკაციების აღიარებისა და მობილობის ხელშეწყობა;  ვ) საგანმანათლებლო დაწესებულებების ხელშეწყობა არსებული საგანმანათლებლო პროგრამების გაუმჯობესებისა და ახალი საგანმანათლებლო პროგრამების დაგეგმვის პროცესში. | ა) ქვეყანაში არსებულ კვალიფიკაციათა ურთიერთკავშირის აღწერა;  ბ) სტუდენტების, დამსაქმებლებისა და აკადემიური პერსონალისათვის არსებული კვალიფიკაციების გაგების გაადვილება;  გ) უმაღლესი საგანმანათლებლო დაწესებულებების ხელშეწყობა არსებული საგანმანათლებლო პროგრამების გაუმჯობესებისა და ახალი საგანმანათლებლო პროგრამების დაგეგმვის პროცესში;  დ) ხარისხის უზრუნველყოფის შიდა და გარე სისტემების მხარდაჭერა და უმაღლესი განათლების ხარისხის ამაღლება;  ე) სტუდენტზე ორიენტირებული განათლების სისტემის ჩამოყალიბების საფუძვლის შექმნა;  ვ) საერთაშორისო დონეზე თავსებადობისა და შესადარობის უზრუნველყოფა, ასევე კვალიფიკაციებისა და სწავლის პერიოდში მიღებული განათლების ურთიერთაღიარების პროცესის გაადვილება;  ზ) სტუდენტების მობილობის წახალისება და ხელშეწყობა;  თ) მთელი ცხოვრების განმავლობაში სწავლის ხელშეწყობა. |

კითხვებს ბადებს ზოგადი განათლების ჩარჩოს მიზნების მიღწევის რეალურობა. ცხადია, რომ მისი(ჩარჩოს) არსებობა ზოგადი განათლების სისტემას არაფერს მატებს და აშკარად ზედმეტია.

ცხრილი 9: ზოგადის განათლების საკვალიფიკაციო ჩარჩოს მიზნები

|  |  |
| --- | --- |
| მიზნები | შენიშვნა |
| ა) ზოგადი განათლების კომპეტენციებსა  და ქვეყნის განათლების სისტემის სხვადასხვა საფეხურის კომპეტენციებს შორის ურთიერთკავშირის აღწერა | - ტერმინოლოგიურად გაურკვეველია  რას ნიშნავს სხვა საფეხურის კომპეტენციები;  - ქვესისტემის ჩარჩოები დამოუკიდებლად არსებობენ და მათი კვალიფიკაციების დონეებზე განლაგება აღმწერების მეშვეობით არ განხორციელებულა, შესაბამისად ურთიერთკავშირების გარკვევა რთულია |
| ბ) ზოგადი განათლების ხარისხის უზრუნველყოფის შიდა და გარე სისტემების მხარდაჭერა და ზოგადი განათლების ხარისხის ამაღლების ხელშეწყობა | მიზანი ჩამოყალიბებულია უმაღლესი განათლების სისტემისათვის დამახასიათებელი მიდგომებით. როგორც წესი ზოგადი განათლების ხარისხის უზრუნველყოფა  ეროვნული კურიკულუმთან მიმართებაში შეფასებასთანაა დაკავშირებული |
| გ) საერთაშორისო დონეზე თავსებადობისა და შესადარობის უზრუნველყოფა განათლების მიღებისა თუ კვალიფიკაციათა აღიარების პროცესის გასამარტივებლად; | საქართველოს განათლებისა და მეცნიერების მინისტრის 2010 წლის N 98/ნ ბრძანება, რომელიც შეეხება აღიარებას ზოგად განათლებასთან მიმართებაში საერთოდ არ ახსენებს ამ ჩარჩოს და შესაბამისად არც იყენებს. |
| დ) მთელი ცხოვრების განმავლობაში სწავლის ხელშეწყობა | ზოგადი განათლების საბაზო საფეხური ისედაც სავალდებულოა, ხოლო ზრდასრულთა განათლება არ შეეხება ზოგადი განათლების სისტემას. სრული ზოგადი განათლების პროგრამა, რომელიც ეფუძნება ეროვნულ სასწავლო გეგმას LLL-ის მიზნებისათის ხორციელდება პროფესიულ საგანმანათლებლო დაწესებულებებში. |

ზოგადი განათლების გარდა ამბიციურად გამოიყურება უმაღლესი განათლების კვალიფიკაციათა ჩარჩოს ერთ-ერთი მიზანიც. კერძოდ, “ა) ქვეყანაში არსებულ კვალიფიკაციათა ურთიერთკავშირის აღწერა”. ქვეყანაში არსებული ყველა კვალიფიკაციის ურთიერთკავშირის აღწერა და გაგება შეუძლებელია განათლების ერთი ქვესისტემის ჩარჩოს მეშვეობით. ასეთი მიზანი შეიძლება მხოლოდ ერთიანმა ჩარჩომ დაისახოს.

პროფესიული კვალიფიკაციების ჩარჩოს მიზნები კითხვებს არ ბადებს, მაგრამ ეს დოკუმენტი სამწუხაროდ არ აღიქმება რეალურ ინსტრუმენტად. პრემიერ მინისტრის 2013 წლის #300 ბრძანებით დამტკიცებული პროფესიული განათლების სტრატეგიიის პრიორიტეტულ მიმართულებაში საერთოდ არ ახსენებს კვალიფიკაციების ჩარჩოს. აღიარება - მობილობის საკითხებში უგულვებელყოფილია, როგორც ეროვნული ჩარჩოს ასევე EQF-LLL-ის როლი რომლის მიზანიც აღიარებისა და მობილობის ხელშეწყობაა. სტრატეგიაში აღნიშნულია შემდეგი: “…. კვალიფიკაციების *საერთაშორისო სტანდარტებთან შესაბამისობის უზრუნველყოფა კვალიფიკაციების საერთაშორისო აღიარებისა და მობილობის უზრუნველსაყოფად*.” გაურკვეველია, რომელ საერთაშორისო სტანდარტებზეა საუბარი.

**ჩარჩოების არქიტექტურა**

ქვესისტემის ჩარჩოს ელემენტები:

* საფეხური
* სწავლის შედეგები
* ინფორმაცია ქვესისტემის შესახებ (მ.შ. ტიპური კვალიფიკაციები) - კანონის ნორმები
* კვალიფიკაციის დასახელების ჩამოყალიბების წესი (უმაღლესი და პროფესიული)
* სფეროების ჩამონათვალი
* კრედიტები (უმაღლესი)

**საფეხურები**

საქართველოს განათლების ყველა ქვესისტემა კანონმდებლობის შესაბამისად დაყოფილია საფეხურებად. 2005 წლამდე საქართველოს უმაღლესი განათლების სისტემას არ იყოფოდა საფეხურებად. ბოლონიის პროცესის შესაბამისად მოხდა უმაღლესი განათლების 3 ნაწილად გაყოფა. საერთაშორისო დონეზე ბოლონიის პროცესის ფარგლებში უმაღლესი განათლებისათვის გამოყენებულია ტერმინი “cycle”- ციკლი, ქართულად ითარგმნა როგორც საფეხური[[35]](#footnote-35). QF-EHEA-ის შემუშავების ანგარიშის დოკუმენტი (ბერგენის სამიტი, 2005) ერთმანეთისაგან განასხვავებს ტერმინებს “დონე” და “საფეხური”(ციკლი) (იხ. დანართი #1).

“საფეხური”(ციკლი) მიბმულია განათლების ოფიციალურ სისტემას, მაშინ როდესაც “დონე” სისტემისგან დამოუკიდებლად ასახავს სწავლის შედეგებს/სასწავლო მიღწევებს. EQF-LLL-ის დოკუმენტის თანახმად: “კვალიფიკაციის თითოეული დონე პრინციპში შეიძლება მიღწეულ იქნეს სხვადასხვა საგანმანათლებლო და კარიერული გზით”(პ.12).

ვინაიდან სამივე ჩარჩო განათლების ქვესისტემას წარმოაჩენს გასაგებია, რომ მათი სტრუქტურის ერთ-ერთი ძირითადი ელემენტი არის ქვესისტემის საფეხური. საფეხური შეიძლება შეესაბამებოდეს დონეს ან მოიცავდეს რამდენიმე დონეს. მაგ., უმაღლეს განათლებაში ერთი საფეხური შეიძლება მოიცავდეს 2 დონეს: პირველი საფეხური შედგება ბაკალავრისა და შუალედური კვალიფიკაციისაგან. ისინი სხვადასხვა დონეზეა განლაგებული.

შესაბამისად, სხვადასხვა სისტემის კვალიფიკაციებს შორის ურთიერთკავშირების აღწერისათვის ფორმალური სისტემისთვის დამახასიათებელი სტრუქტურული ელემენტის ნაცვლად საჭიროა სხვა, უფრო ნეიტრალური ტერმინის, როგორც საერთო ჩარჩოს ქვაკუთხედის, გამოყენება და ასეთია ტერმინი “დონე”.

**ქვესისტემის საფეხურები:**

ზოგადი და უმაღლესი განათლების სისტემის საფეხურები რაოდენობრივი თვალსაზრისით შესაბამისობაშია საერთაშორისო პრაქტიკასთან. რაც შეეხება პროფესიულ განათლებას საერთაშორისო დონეზე არ არსებობს ერთიანი მიდგომა. ეს სფერო პირდაპირაა დაკავშირებული შრომის ბაზართან, ქვეყნის ეკონომიკურ განვითარებასთან, ეკონომიკის რეგულაციებთან. ამის გათვალისწინებით სხვადასხვა ქვეყანაში ამ სისტემის განვითარების სხვადასხვა მიდგომა არსებობს. პროფესიული განათლების დონეზე არსებული საფეხურები და შესაბამისი კვალიფიკაციები განსხვავდება ქვეყნების მიხედვით.

საქართველოში დღეს არსებული 5 საფეხურიანი სისტემის პრობლემურობა დასმულია რამდენიმე დოკუმენტში. პროფესიული განათლების რეფორმირების სტრატეგიაში, სტრატეგიული მიზნის, “პროფესიული განათლების შრომის ბაზრის მოთხოვნებთან შესაბამისობის უზრუნველყოფა და სისტემაში ჩართულობის გაზრდა”, მისაღწევად დასმულია ამოცანა - “შრომის ბაზრის მოთხოვნების შესაბამი კვალიფიკაციის დონეების განსაზღვრა და სისტემაში დანერგვა”; განათლებისა და მეცნიერების სისტემის განვითარების ძირითადი მიმართულებების სამუშაო ვერსიაში (2014) პროფესიულ განათლებასთან მიმართებაში მიუთითებს, რომ “ხელოვნურად არის გართულებული კვალიფიკაციის დონეების მიხედვით განაწილების სისტემა.”

**სწავლის შედეგები და კომპეტენციები**

ევროპაში “სწავლის შედეგებისა” და “კომპეტენციების” რამდენიმე ტერმინი გამოიყენება. სწავლის შედეგების დეფინიციასთან მიმართებაში უფრო მცირე განსხვავებებია და ყველა შემთხვევაში უკავშირდება იმას თუ რა უნდა იცოდეს, რას უნდა აცნობიერებდეს და რისი გაკეთება უნდა შეეძლოს მოსწავლეს სასწავლო პროცესის დასრულების შემდეგ. მსგავსი განმარტება მოცემულია უმაღლესი განათლების კანონში. ქართული ჩარჩო სწავლის შედეგებს “დუბლინის დესკრიპტორის” 5 ელემენტთან ერთად ღირებულებითაც აღწერს.

ზოგადი და უმაღლესი განათლების ჩარჩოებში ნახსენებია, მაგრამ განმარტებული არაა ტერმინი კომპეტენცია. ეს ტერმინი უმაღლესი განათლების კვალიფიკაციების ჩარჩოში ის მოხვდა ტუნინგი II-ის შედეგად, რომლის ფარგლებშიც საქართველოც ღებულობდა მონაწილეობას (2007-08 წლები), თუმცა ტერმინი არაა განმარტებული და ინტერპრეტირების დიდ შესაძლებლობას იძლევა.

რაც შეეხება პროფესიულ განათლებას, კანონში კომპეტენციის ტერმინი ნახსენები არაა, თუმცა პროფესიული განათლების შესახებ კანონი საფეხურის შესაბამის კვალიფიკაციებს აღწერს კომპეტენციის (ავტონომიურობა, პასუხისმგებლობის) კონტექსტში. ამასთან, ეს აღწერა ძირითადად შესაბამისობაშია EQF-LLL-ის I-V დონეების კომპეტენციების აღწერასთან.

ცხრილი 10: პროფესიული განათლების საფეხურებისა და შესაბამისი კვალიფიკაციების აღწერა

|  |  |
| --- | --- |
| პროფესიული განათლების კანონი[[36]](#footnote-36) | EQF-LLL |
| I საფეხურის კვალიფიკაციის მფლობელს შესწევს თავისი მოვალეობების ერთგვაროვან სიტუაციებში მეთვალყურეობით შესრულების უნარი | მუშაობს ან სწავლობს სტრუქტუირებულ კონტექსტში პირდაპირი ზედამხედველობის ქვეშ |
| II საფეხურის კვალიფიკაციის მფლობელს შესწევს თავისი მოვალეობების გარკვეული დამოუკიდებლობით შესრულების უნარი | მუშაობს ან სწავლობს ზედამხედველობით და გარკვეული ავტონომიურობით |
| III საფეხურის კვალიფიკაციის მფლობელს შესწევს უნარი, განსხვავებულ სიტუაციებში შეასრულოს თავისი მოვალეობები და ადეკვატურად იმოქმედოს წარმოშობილი პრობლემების გადასაწყვეტად | პასუხისმგებლობას იღებს სწავლის ან სამუშაოს შესრულებისათვის, პრობლემის გადაჭრისათვის ახდენს საკუთარი ქმედებების ადაპტირებას |
| IV საფეხურის კვალიფიკაციის მფლობელს შესწევს უნარი, პროფესიული ცოდნა გამოიყენოს ცვალებად სიტუაციებში წარმოშობილი პრობლემების გადასაწყვეტად, ზედამხედველობა გაუწიოს სხვების საქმიანობას და აიღოს გარკვეული პასუხისმგებლობა შესრულებული სამუშაოს შეფასებასა და გაუმჯობესებაზე | სასწავლო და სამუშაო რეგულაციების კონტექსტში, ჩვეულებრივ პროგნოზირებად, მაგრამ ცვლილების შემცველ გარემოში ახორციელებს თვით-მენეჯმენტს; ზედამხედველობს სხვების რუტინულ საქმიანობას და იღებს გარკვეულ პასუხისმგებლობას შესრულებული სამუშაოსა და სასწავლო აქტივობების შეფასებასა და გაუმჯობესებაზე |
| V საფეხურის კვალიფიკაციის მფლობელს შესწევს უნარი, შეასრულოს ისეთი სამუშაო, რომელიც მოითხოვს სხვათა სამუშაოს დაგეგმვასა და ხელმძღვანელობას, ასევე განხორციელებული სამუშაოს შეფასებასა და სრულყოფას | წარმართავს და ზედამხედველობს სამუშაო და სასწავლო აქტივობებს არაპროგნოზირებადი ცვლილებების პირობებში; მიმოიხილავს და ანვითარებს საკუთარ და სხვის საქმიანობას |

ამდენად, EQF-LLL-ის აღმწერები არაპირდაპირ გამოყენებულია პროფესიულ განათლებასთან მიმართებაში.

კვალიფიკაციების ჩარჩოში ტერმინი ღირებულებები არაა განმარტებული. გაურკვეველია ღირებულების რა სისტემაზეა საუბარი. სწავლის შედგებში “ღირებულების”, როგორც ფილოსოფიური კატეგორიის დამატება ძალიან საკამათოა. “ღირებულების”, როგორც სწავლის შედეგის შეფასება შეუძლებელია, ისევე როგორც შეუძლებელია ღირებულების დონეებად დაყოფა.

უნდა აღინიშნოს, რომ “ღირებულებები”, როგორც აღმწერის ელემენტი, არ არსებობს არცერთ ჩარჩოში, თუმცა კომპეტენციის განმარტებებში გვხვდება ტერმინი “დამოკიდებულება”. კერძოდ, თუნინგ II დეფინიციაში და ძირითადი(key) კომპეტენციების დოკუმენტში. ასევე ყურადსაღებია EQF-LLL-ის განმარტებაც. აღსანიშნავია, რომ პერსონალური და სოციალური უნარები დაკავშირებულია დამოკიდებულებების გამოხატვასთან, კრიტიკულ და თვით-კრიტიკული შესაძლებლობებთან, სოციალური და ეთიკური პასუხისმგებლობების გამოხატვასთან. აქვე უნდა აღინიშნოს, რომ ფართო განმარტების მიუხედავად EQF-LLL-ით კომპეტენციების აღწერა შემოიფარგლა მხოლოდ ავტონომიურობისა და პასუხისმგებლობის კონტექსტით.

ამდენად, მიუხედავად იმისა, რომ უმაღლესი განათლების კანონით განმარტებული სწავლის შედეგი მეტ-ნაკლებად შესაბამისობაშია საერთაშორისო დონეზე მიღებულ განმარტებასთან, საკვალიფიკაციო ჩარჩოში დამატებული რამდენიმე განუმარტავი ტერმინი (ღირებულებები; დარგობრივი და ზოგადი კომპეტენციები) სერიოზულ გაურკვევლობას ქმნის. ღირებულებები ამოსაღებია აღმწერებიდან, თუმცა შესაძლებელია კომპეტენციის ტერმინის შემოღება. ამასთან, კომპეტენციები (ავტონომიურობა, პასუხისმგებობა) შეიძლება აისახოს კვალიფიკაციების ჩარჩოში, მხოლოდ იმ შემთხვევაში თუ პირდაპირ იქნება მითითებული, რომ მათი შეფასება არ ხდება და მიეცეს თავისუფლება საგანმანათლებლო დაწესებულებებს თავად განსაზღვროს პროგრამაში მისი აღწერის საჭიროება. მსგავსი ტიპის მიდგომა აქვს ინგლისის უმაღლესი განათლების კვალიფიკაციების ჩარჩოს “შესაძლებლობებთან” მიმართებაში.

საერთაშორისო დონეზე კვალიფიკაციების შესადარობის, თავსებადობისა და აღიარების ხელშეწყობის მიზნით ერთიანი ეროვნული კვალიფიკაციის ჩარჩოსთვის კარგი იქნება თუ სწავლის შედეგები აღიწერება EQF-LLL-თვის დამახასიათებელი ცოდნის, უნარისა და კომპეტენციის(ავტონომიურობა, პასუხისმგებლობა) ტერმინებით და თან ისე, რომ გათავალისწინებულ იქნეს “დუბლინის დესკრიპტორები”. ეს მიდგომა გამოყენებული აქვს დანიას. ასეთ შემთხვევაში:

1. კვალიფიკაციის ჩარჩოში მოცემული ტერმინები, თავისი დეფინიციებით სრულ შესაბამისობაში იქნება EQF-LLL-თან; რაც რელევანტურია პროფესიული განათლებისათვისაც (იხ. ცხრილი #11).
2. შენარჩუნდება “დუბლინის დესკრიპტორის” 5 ელემენტი. რასაც აკადემიური საზოგადოება მეტ-ნაკლებად შეეჩვია და მეორე მხრივ უმაღლესი განათლების კვალიფიკაციის აღმწერი ასევე შესაბამისობაში იქნება EHEA-QF-თან.
3. პირდაპირ იქნება მითითებული, რომ დაწესებულება თავად განსაზღვრავს საგანმანათლებლო პროგრამაში კომპეტენციის აღწერის საჭიროებას.

ცხრილი 11: კვალიფიკაციის ჩარჩოს აღმწერის ელემენტები

|  |  |
| --- | --- |
| EQF –LLL დესკრიპტორის ელემენტები | ეროვნული კვალიფიკაციების ჩარჩო  დუბლინის 5 ელემენტით |
| ცოდნა (თეორია, ფაქტობრივი) | ცოდნა და გაცნობიერება |
| უნარი ( კოგნიტური, პრაქტიკული) | ცოდნის პრაქტიკაში გამოყენების უნარი  გადაწყვეტილების მიღება  კომუნიკაციის უნარი |
| კომპეტენცია (ავტონომიურობა, პასუხისმგებლობა) | სწავლის უნარი |

**საფეხურები და ტიპური კვალიფიკაციები**

ტიპური კვალიფიკაციები ზოგადი, პროფესიული და უმაღლესი განათლების კანონების მიხედვით:

1. ზოგადი განათლების კანონით განსაზღვრული კვალიფიკაციები.

ზოგადი განათლება სამსაფეხურიანია, თუმცა 9 წლიანი განათლება სავალდებულოა და შესაბამისად, კვალიფიკაციები გაიცემა მხოლოდ 2 საფეხურზე:

* II საფეხური - საბაზო განათლების სახელმწიფო დოკუმენტი
* III საფეხური - სრული ზოგადი განათლების სახელმწიფო დოკუმენტი

2. პროფესიული განათლების კანონით განსაზღვრული კვალიფიკაციები:

* I საფეხურის კვალიფიკაცია
* II საფეხურის კვალიფიკაცია
* III საფეხურის კვალიფიკაცია
* IV საფეხურის კვალიფიკაცია
* V საფეხურის კვალიფიკაცია
* ასოცირებული ხარისხი

3. უმაღლესი განათლების კანონით განსაზღვრული კვალიფიკაციები:

* ბაკალავრი
* შუალედური კვალიფიკაცია
* მასწავლებლის მომზადების სერტიფიკატი
* მაგისტრი
* დიპლომირებული მედიკოსი/სტომატოლოგი
* დოქტორი
* მართლმადიდებლური საღვთისმეტყველო უმაღლესი განათლების პროგრამების შესაბამისი აღიარებული დიპლომები
* ქართული ენის სერტიფიკატი

ვინაიდან არ არსებობს ერთიანი ჩარჩო და ქვესისტემის კვალიფიკაციები განლაგებულია ქვესისტემის საფეხურებზე, ქვეყანაში არსებული კვალიფიკაციების ერთიანი აღქმა გართულებულია. ამასთან, არსებობს კვალიფიკაცია რომელის ადგილი განსაზღვრული არაა და კვალიფიკაცია, რომელიც არ ფუნქციონირებს, როგორც კვალიფიკაცია.

პრობლემურ კვალიფიკაციებს განეკუთვნება:

* ასოცირებული ხარისხი
* შუალედური კვალიფიკაცია
* მართლმადიდებლური საღვთისმეტყველო უმაღლესი განათლების პროგრამების შესაბამისი აღიარებული დიპლომები
* ქართული ენის სერტიფიკატი გაიცემა უსდ-ს მიერ და ამ კვალიფიკაციისათვის მომზადება ხდება უსდ-ში, მაგრამ ის არაა უმაღლესი განათლების კვალიფიკაცია. ეს კვალიფიკაცია არაა ჩართული არცერთ ქვე-ჩარჩოში.

2010 წლიდან პროფესიული განათლების შესახებ კანონით შემოღებულია კვალიფიკაცია - ასოცირებული ხარისხი, “რომელიც პირს ენიჭება პროფესიული განათლების მიღების პარალელურად ლიბერალური განათლების საგანმანათლებლო პროგრამის დაძლევის შედეგად”(მ.4. პ. ბ1). იმავე მუხლში განმარტებულია, რომ ლიბერალური განათლება ხორციელდება უმაღლეს საგანმანათლებლო დაწესებულებასთან შეთანხმებით.

- არც უმაღლესი და არც პროფესიული განათლების ჩარჩოში არ ფიგურირებს კვალიფიკაცია “ასოცირებული ხარისხი”, თუმცა კანონით შემოღებულია ტიპური კვალიფიკაცია - ასოცირებულ ხარისხი.

- უმაღლესი განათლების პირველი საფეხურის ფარგლებში არსებობს შუალედური კვალიფიკაცია. ბაკალავრის საგანმანათლებლო პროგრამის ფარგლებში “შუალედური კვალიფიკაციის მინიჭება დასაშვებია შესაბამისი საგანმანათლებლო პროგრამის ნაწილის გავლისთვის **დადგენილი სწავლის შედეგების მიღწევის** შემდეგ, რომელიც არ შეიძლება იყოს საგანმანათლებლო პროგრამით გათვალისწინებული კრედიტების ნახევარზე ნაკლები”( მ. 461).

ამ კვალიფიკაციის არსებობის 4 წლის განმავლობაში რამდენიმე ავტორიზებული საბაკალავრო პროგრამის ფარგლებში დაფიქსირდა ეს კვალიფიკაცია. პროგრამაში მითითებულია შუალედური კვალიფიკაციის მინიჭების შესაძლებლობა, თუმცა გამორჩენილია ყველაზე მთავარი ანუ პროგრამებში არაა ჩამოყალიბებული შუალედური კვალიფიკაციის სწავლის შედეგები. ეს ნიშნავს, რომ რეალურად კვალიფიკაცია არ არსებობს.

**კვალიფიკაციების ჩართვა კვალიფიკაციების ჩარჩოში**

კვალიფიკაციების ჩარჩოს ერთ-ერთი ძირითადი ელემენტია დონის ტიპური კვალიფიკაცია (და არა კონკრეტული დაწესებულების მიერ გაცემული კონკრეტული კვალიფიკაცია). საქართველოში ტიპური კვალიფიკაციები განათლების ქვესისტემების მიხედვით კანონმდებლობითაა განსაზღვრული. ნებისმიერი ახალი ტიპის კვალიფიკაციის შემოღება და მისი კვალიფიკაციებსი ჩარჩოში ჩართვა შესაძლებელია მხოლოდ კანონით.

კონკრეტული დაწესებულების მიერ გაცემული კონკრეტული კვალიფიკაციის ჩართვა ჩარჩოში (ანუ ჩარჩოსთან შესაბამისობის დადგენა) დამოკიდებულია აღიარების პროცედურაზე. საქართველოს კანონმდებლობის თანახმად, აღიარებული კვალიფიკაცია გაიცემა ავტორიზაციის შემდეგ.

განათლების სფეროების(მიმართულება, დარგი, ქვედარგი) ჩამონათვალის ეროვნულ საკვალიფიკაციო ჩარჩოში გაერთიანებამ არასწორი აქცენტები დასვა და დღეს ჩამოყალიბდა უარყოფითი პრაქტიკა, როდესაც კვალიფიკაციების ჩარჩოდ მოიაზრება განათლების სფეროების ჩამონათვალი და კვალიფიკაციად კი სფერო(დარგი/ქვედარგი).

როდესაც განათლების სფეროების ჩამონათვალს უწოდებენ კვალიფიკაციების ჩამონათვალს ასეთ შემთხვევაში ერთი სიტყვის დამატება ან არსებულის ერთი სვეტიდან მეორეში გადატანა აღიქმება კვალიფიკაციის ჩარჩოში ჩართვად. განათლების სფეროების ჩამონათვალი და მასში მითითებული არცერთი სფერო არ არის კვალიფიკაცია. ჩამონათვალი არის დამხმარე ინსტრუმენტი კვალიფიკაციის სახელწოდების ჩამოსაყალიბებლად.

სფეროების ჩამონათვალი შეიძლება სწრაფად შეიცვალოს სხვადასხვა სფეროსთან მიმართებაში, განსაკუთრებით პროფესიულ დონეზე, რათა შრომის ბაზარის სწრაფცალებადი მოთხოვნები ასახოს. მაგრამ მას არა აქვს კავშირი ჩარჩოს დონესთან ან ტიპურ კვალიფიკაციასთან. ამ სიის ცვლილება არ უნდა იწვევდეს მუდმივ ცვლილებებს ჩარჩოს დოკუმენტში. ასეთი ჩამონათვალი უნდა არსებობდეს დამოუკიდებელი დოკუმენტის სახით და სასურველია შესაბამისობაში იყოს ISCED -2013-თან.

4. დასკვნები და რეკომენდაციები

**1. ჩარჩო სახე/ტიპი და სტრუქტურა (ელემენტები)**

1.1. ევროპული მეტა-ჩარჩო EQF-LLL შემუშავდა კოპენჰაგენის პროცესის ფარგლებში, რომელიც პროფესიული განათლებისა განვითარებას ისახავდა მიზნად. ამდენად, ერთიანი ჩარჩოს იდეა უკავშირდება პროფესიული განათლების რეფორმირებას, როგორც ევროპულ ასევე ეროვნულ დონეებზეც. პროფესიული განათლება არის განათლების ის ქვესისტემა, რომელიც ყველაზე დიდ როლს თამაშობს მთელი სიცოცხლის განმავლობაში სწავლის პრინციპის განხორციელებაში.

საქართველოში ერთიანი ჩარჩოს შემუშავებისას განსაკუთრებული ყურადღება უნდა მივაქციოთ პროფესიული განათლების სისტემას, სადაც მუდმივი ცვლილებები მიმდინარეობს. გასათვალისწინებელია პროფესიული განათლების რეფორმირების სტრატეგიის (2013-2020) მიერ დასმული ის საკითხები, რომელიც შეეხება პროფესიული პროგრამების მოდულარიზაციას და მოდულებზე კრედიტების მინიჭებას, რაც გარკვეულწილად თანხვედრაშია ინგლისურ QCF-თან. აქ არ უნდა დაგვავიწყდეს ინგლისის გამოცდილება ამ მიმართულებით. მოდულარიზაცია/კრედიტების გამო დღემდე შენარჩუნებულია QCF-ის პარალელური ჩარჩო- NQF-ი, რომელიც აერთიანებს ზოგადი განათლების კვალიფიკაციებსა და იმ პროფესიულ კვალიფიკაციებს, რომელთა მოდულარიზაცია ჯერ არ განხორციელებულა. ამასთან, კიდევ ერთხელ უნა აღინიშნოს, რომ ინგლისში დამოუკიდებლად არსებობს უმაღლესი განათლების კვალიფიკაციების ჩარჩო.

ამდენად, რამდენი ჩარჩოს შემუშავება დამოკიდებულია

* დანიშნულებაზე: მხოლოდ ერთიანი კვალიფიკაციების ჩარჩო თუ ასევე კვალიფიკაციებისა და კრედიტების ჩარჩო (მოდულარიზებული).
* კვალიფიკაციების მოდულებისაგან შედგენის პრინციპის დანერგვისას, მოდულის წარმატებით დასრულება დადასტურდება თუ არა შესაბამისი დოკუმენტით და რა ადგილს დაიკავებს ის საკვალიფიკაციო სისტემაში

1.2 ევროპულ დონეზე არსებობს 2 მეტა-ჩარჩო. მათ სხვადასხვა დანიშნულება და სტრუქტურა აქვთ:

- ბოლონიის პროცესმა და QF -EHEA- მა უმაღლესი განათლების სივრცის ჰარმონიზაცია მოახდინა. ევროპაში უმაღლესი განათლების 3 საფეხურიანი გახდა. ყველა იყენებს ერთ “საერთო ვალუტას” ანუ ECTS-ის კრედიტებს და ძირითად ტიპურ კვალიფიკაციებს (ბაკალავრი, მაგისტრი, დოქტორი). ჩარჩოს სტრუქტურაა: საფეხური, აღმწერი, კრედიტები და ტიპური კვალიფიკაციები.

- EQF-LLL-მა შეძლო დაეკავშირებინა სხვადასხვა ევროპული ქვეყნის განსხვავებული კვალიფიკაციები საგანმანათლებლო სისტემის ჰარმონიზაციის ან საერთო კვალიფიკაციის ტიპების შემოღების გარეშე. შესაბამისად, ის შედგება მხოლოდ დონისა და აღმწერისაგან.

1.3. განხილული ოთხი ქვეყნის მაგალითიდან მხოლოდ 2 ქვეყანას (ესტონეთი და ირლანდია) აქვს ერთი საერთო ჩარჩო აქედან ესტონეთი კვალიფიკაციების ჩარჩო (EstQF არის EQF-LLL-ის იდენტური დონისა და დონის აღმწერების მიხედვით. ირლანდიის ჩარჩო მოიცავს შემდეგ ელემენტებს:

- დონე

- აღმწერი

- ტიპური კვალიფიკაციები.

ცალკე დოკუმენტითაა დარეგულირებული ECTS-ის კრედიტების საკითხი.

ინგლისსა და დანიას აქვთ დამოუკიდებელი ჩარჩოები უმაღლესი განათლებისათვის. ამასთან, ინგლისის ჩარჩო უფრო დეტალურია. დანიის უმაღლესი განათლების ჩარჩოს აღმწერები პირდაპირაა გადატანილი ერთიან ჩარჩოს მე- 6-8 დონეებზე.

არცერთი ქვეყნას არ შეუქმნია დამოუკიდებელი კვალიფიკაციების ჩარჩო ზოგადი განათლების სისტემისათვის. ამის საჭიროებაც არ არსებობდა ვინაიდან, ყველგან არის ეროვნული კურიკულუმ(ებ)ი ან შესაბამისი კვალიფიკაციის აღმწერი დოკუმენტები, სადაც მოცემულია სწავლის შედეგები ზოგადი განათლების შესაბამისი საფეხურებისათვის. ზოგადი განათლების კვალიფიკაციების განთავსება ერთიანი ეროვნული ჩარჩოს დონეებზე კი განხორციელდა დონის აღმწერებისა და ეროვნული კურიკულუმის სწავლის შედეგების ურთიერთშედარების საფუძველზე, ასევე ზოგიერთი ფორმალური ასპექტების გათვალისწინებითაც.

რეკომენდაცია

ვარიანტი 1

შეიქმნას ერთი ჩარჩო შემდეგი ელემენტებით: დონე, დონის აღმწერი, ტიპური კვალიფიკაციები. დამოუკიდებელი დოკუმენტებით განისაზღვროს პროფესიული განათლების კრედიტების რაოდენობა და მინიჭების წესები. უმაღლესის შემთხვევაში ECTS-ის კრედიტების ცალკე დოკუმენტი ისედაც არსებობს.

ვარიანტი 2

შეიქმნას 2 ჩარჩო: ერთიანი და უმაღლესი განათლების.

ჩარჩოს ელემენტები:

|  |  |
| --- | --- |
| ერთიანი | უმაღლესი განათლების |
| - დონე  - დონის აღმწერი  - კვალიფიკაციის ტიპები კრედიტებში გამოხატული ზომის მიხედვით | - დონე  - დონის აღმწერი  - კვალიფიკაციის ტიპები  - კრედიტები  - კვალიფიკაციის დასახელების ჩამოყალიბების წესი |

ვარიანტი 3

პირველი ორი ვარიანტის კომბინაცია. ერთიანი ჩარჩო პირველი ვარიანტის მიხედვით და უმაღლესი განათლების ჩარჩო მეორე ვარიანტის მიხედვით.

**2. კვალიფიკაციის ჩარჩოსთვის აუცილებელი ტერმინოლოგია**

ერთიანი ეროვნული ჩარჩოს შემუშავება და ფუნქციონირება მინიმუმ 3 ძირითადი სტრუქტურული ელემენტის არსებობას მოითხოვს. ესენია:

* დონე,
* დონის აღმწერი (სწავლის შედეგი)
* კვალიფიკაცია.

ამჟამად კანონმდებლობით განმარტებულია მხოლოდ სწავლის შედეგი და კვალიფიკაცია, თუმცა არსებული დეფინიციები დასახვეწია. საჭიროა დონის ტერმინის შემოტანა, ისევე როგორც განმარტებას საჭიროებს ამ ტერმინებთან დაკავშირებული სხვა ტერმინებიც.

*ეროვნული კვალიფიკაციების ჩარჩო*

ერთიანი ეროვნული კვალიფიკაციების ჩარჩოს ტერმინი დასახვეწია. პირველ რიგში დასაზუსტებელია სახელი. უნდა იყოს “კვალიფიკაციების ჩარჩო” და არა “საკვალიფიკაციო ჩარჩო”. ტერმინის განმარტების სამუშაო ვარიანტად შესაძლებელია ქვემოთ მოცემული ორი ვარიანტის განხილვა:

რეკომენდაცია

- ეროვნული კვალიფიკაციების ჩარჩო – დონეებისაგან შემდგარი სტრუქტურა, რომელიც აერთიანებს საქართველოში არსებულ კვალიფიკაციებს დონისათვის დადგენილი აღმწერების საფუძველზე.

ან

- ეროვნული კვალიფიკაციების ჩარჩო - დოკუმენტი, რომელიც ეროვნულ კვალიფიკაციებს(ან საქართველოში არსებულ ყველა კვალიფიკაციას) აერთიანებს დონეების საფუძველზე და აღწერს სწავლის შედეგების მეშვეობით, თანამიმდევრული და ურთიერთადაკავშირებული გზით.

***კვალიფიკაცია***

კვალიფიკაციის ტერმინი მოცემულია უმაღლესი განათლებისა და პროფესიული განათლების კანონებში განსხვავებული ინტერპრეტაციებით. ერთიანი კვალიფიკაციების ჩარჩო აერთიანებს ყველა კვალიფიკაციას და ამდენად, ტერმინი და მისი განმარტება საერთო და მისაღები უნდა იყოს მთელი სისტემისა და ზოგადად საზოგადოებისათვის.

რეკომენდაცია

კვალიფიკაციის ტერმინი შეიძლება დაზუსტდეს შემდეგი სახით:

კვალიფიკაცია - სწავლის შედეგი, რომელიც მიიღწევა სასწავლო პროცესის დასრულების შემდეგ და დასტურდება ავტორიზებული საგანმანათლებლო დაწესებულების მიერ გაცემული განათლების დამადასტურებელი დოკუმენტით.

***დონე***

ერთიანი კვალიფიკაციების ჩარჩოს ძირითადი სტრუქტურული ერთეული “დონე” არაა მიბმული განათლების ოფიციალურ სისტემას. “დონე” სისტემისგან დამოუკიდებლად აღწერს სწავლის შედეგებს. EQF-LLL-ის დოკუმენტის თანახმად: “კვალიფიკაციის თითოეული დონე პრინციპში შეიძლება მიღწეულ იქნეს სხვადასხვა საგანმანათლებლო და კარიერული გზით”(პ.12).

ამ ელემენტის გარეშე არ არსებობს ერთიანი ჩარჩო. “დონე” არის სტრუქტურის საფუძველი. ჩარჩოს შემუშავების მთავარი კითხვაა თუ რამდენი დონე იქნება ჩარჩოში. ფორმალური საგანმანათლებლო სისტემის საფეხურებზე განლაგებულმა კვალიფიკაციებმა შესაძლებელია ერთმანეთი ერთიანი ჩარჩოს სხვადასხვა დონეებზე გადაკვეთონ. უმაღლესი განათლების სხვადასხვა საფეხურის კვალიფიკაციების ეროვნული ჩარჩოს საერთო დონეებზე განლაგება გამარტივებულია QF-EHEA-სა და EQF-LLL-ის ურთიერთაღიარების მეშვეობით. რაც შეეხევა პროფესიულ განათლებას აქ სისტემის საფეხურების რაოდენობა და მათი განთავსება ერთიანი ჩარჩოს დონეებზე დამოკიდებულია შესაბამისი ქვეყნის ეკონომიკურ განვითარებასა და შრომის ბაზრის მოთხოვნებთან.

ევროპის დონეზე განსაკუთრებით პრობლემური აღმოჩნდა 8-დონიანი ჩარჩოს მეხუთე დონე, რომელიც უმაღლესი განათლების შუალედურ კვალიფიკაციას შეესაბამება. ამ დონეზე ასევე განთავსებულია პროფესიული კვალიფიკაციებიც. პროფესიული განათლების მეხუთე დონისა და უმაღლესი განათლების შუალედური კვალიფიკაციის აღმწერები საქართველოშიც ერთმანეთის მსგავსია, თუმცა ფორმალური ასპექტებით არსებითად განსხვავდებიან ერთმანეთისგან.

რეკომენდაცია

ა) ერთიანი ჩარჩოს შემუშავებისათვის აუცილებელია მისი ძირითადი სტრუქტურული ელემენტების, დონის და დონის აღმწერის ტერმინების შემოღება. კერძოდ,

დონე - ერთიანი ეროვნული ჩარჩოს სტრუქტურული ელემენტი, რომელიც აღწერილია სწავლის შედეგებით (დონის აღმწერებით) და რომელზეც განთავსებულია აღმწერის შესაბამისი კვალიფიკაციები.

დონის აღმწერი - განზოგადებული სწავლის შედეგი, აღწერს ეროვნული კვალიფიკაციის ჩარჩოს დონის შესაბამის კვალიფიკაციას ცოდნის, უანარებისა და კომპეტენციების ტერმინებით.

ბ) ერთიანი ჩარჩოს დონეების დადგენის მიზნით შესწავლილ იქნეს პროფესიული განათლების პროგრამები და მათი სწავლის შედეგები და ასევე პროფესიული სტანდარტები. განსაკუთრებული ყურადღება უნდა გამახვილდეს 8-დონიანი ჩარჩოს მეხუთე დონის შესაბამის კვალიფიკაციებზე.

**სწავლის შედეგები და კომპეტენციები**

სწავლის შედეგები განმარტებულია უმაღლესი განათლების შესახებ კანონში, როგორც “საგანმანათლებლო პროგრამის, მოდულის, სასწავლო კურსის დასრულების შედეგად სტუდენტის მიერ მიღებული ცოდნა და შეძენილი უნარები” (მ. ჰ34). ერთიანი ეროვნული კვალიფიკაციების ჩარჩოს მიზნებისათვის საჭიროა სწავლის შედეგების ტერმინის მცირედი ცვლილება.

მეტა-ჩარჩოებში სწავლის შედეგები თითქმის ერთნაირადაა განმარტებული მცირეოდენი განსხვავებებით. ძირითადად ესაა რა იცის, რას აცნობიერებს და რისი გაკეთება შეუძლია მოსწავლეს სწავლის (პერიოდის, პროცესის) დასრულების შემდეგ. EQF-LLL-ი სწავლის შედეგებს აღწერს ცოდნის, უნარისა და კომპეტენციის ტერმინებით.

ბოლონიის დოკუმენტები არ იძლევა კომპეტენციის განმარტებას, QF-EHEA ის დოკუმენტში მითითებულია, რომ სწავლის შედეგი მოიცავს კომპეტენციასაც, თუმცა მკაფიოდ არ გამოყოფს. “დუბლინის დესკრიპტორში” კომპეტენცია სხვა ელემენტებთანაა შერეული. ამასთან, სწავლის უნარი დაკავშირებული ავტონომიურობასთან.

რეკომენდაცია

ა) სწავლის შედეგის განმარტება ჩამოყალიბდეს შემდეგი სახით:

სასწავლო პროცესის დასრულების შედეგად მოსწავლის მიერ მიღებული ცოდნა და შეძენილი უნარები.

ბ) საერთაშორისო დონეზე ერთიანი ეროვნული კვალიფიკაციის ჩარჩოს შესადარობისა და თავსებადობის უზრუნველსაყოფად მიზანშეწონილია სწავლის შედეგების აღწერა EQF-LLL-თვის დამახასიათებელი ცოდნის, უნარისა და კომპეტენციის ტერმინებითა და შესაბამისი დეფინიციებით. ამავდროულად გათავალისწინებულ იქნეს “დუბლინის დესკრიპტორის” ელემენტებიც. ეს მიდგომა გამოყენებული აქვს დანიას. ასეთ შემთხვევაში:

- კვალიფიკაციის ჩარჩოში მოცემული ტერმინები (ცოდნა, უნარი, კომპეტენციები), თავისი დეფინიციებით სრულ შესაბამისობაში იქნება EQF-LLL-თან; ეს რელევანტურია პროფესიული განათლებისათვისაც (იხ. ცხრილი #11);

- შენარჩუნდეს “დუბლინის დესკრიპტორის” 5 ელემენტი. მას ერთი მხრივ აკადემიური საზოგადოება მეტ-ნაკლებად შეეჩვია და მეორე მხრივ უმაღლესი განათლების კვალიფიკაციის აღმწერი ასევე შესაბამისობაში იქნება QF- EHEA თან. მეტა ჩარჩოების აღმწერის ელემენტების შესაბამისობა დადგინდეს ქვემოთმოცემილი სახით:

|  |  |
| --- | --- |
| EQF –LLL დესკრიპტორის ელემენტები | ეროვნული კვალიფიკაციების ჩარჩოს სწავლის შედეგის ელემენტები  (დუბლინის 5 ელემენტი) |
| ცოდნა (თეორია, ფაქტობრივი) | ცოდნა და გაცნობიერება |
| უნარი ( კოგნიტური, პრაქტიკული) | ცოდნის პრაქტიკაში გამოყენების უნარი  გადაწყვეტილების მიღება  კომუნიკაციის უნარი |
| კომპეტენცია (ავტონომიურობა, პასუხისმგებლობა) | სწავლის უნარი |

- მითითებული, იქნება რომ კომპეტენციის შეფასება არ ხდება და დაწესებულება თავად განსაზღვრავს კურიკულუმში მისი აღწერის საჭიროებას.

3. **საფეხურის შესაბამისი ტიპური კვალიფიკაციები**

ერთიანი ჩარჩოს არარსებობა ართულებს ქვეყანაში არსებული კვალიფიკაციების ურთიერთკავშირის აღქმას. ტიპური კვალიფიკციები განსაზღვრულია განათლების 3 ქვესისტემის კანონებით. ამასთან, კანონით არსებობს კვალიფიკაცია რომელის ადგილი გაურკვეველია, ასევე არსებობს კვალიფიკაცია, რომელის ფუნქციონირებაც კვალიფიკაციის არსს ეწინააღმდეგება ან საერთოდ არ ექვემდებარება ხარისხის უზრუნველყოფას. ხარისხის უზრუნველყოფა მნიშვნელოვანია მეტა-ჩარჩოების ფუნქციონირებისათვის.

პრობლემურ კვალიფიკაციებს განეკუთვნება:

* ასოცირებული ხარისხი
* შუალედური კვალიფიკაცია
* მართლმადიდებლური საღვთისმეტყველო უმაღლესი განათლების პროგრამების შესაბამისი აღიარებული დიპლომები
* ქართული ენის სერტიფიკატი გაიცემა უსდ-ს მიერ და ამ კვალიფიკაციისათვის მომზადება ხდება უსდ-ში, მაგრამ ის არაა უმაღლესი განათლების კვალიფიკაცია. ამასთან, ეს კვალიფიკაცია არაა ჩართული არცერთ ქვე-ჩარჩოში და მისი ადგილი დასადგენია.

რეკომენდაცია

* გაირკვეს ასოცირებული ხარისხის დანიშნულება და ადგილი სისტემაში;
* გაირკვეს შუალედური კვალიფიკაციის არსებობის აუცილებლობა და დაზუსტდეს შუალედური კვალიფიკაციის ტერმინი, რომელიც შესაბამისობაში იქნება კვალიფიკაციის ტერმინთან;
* გაირკვეს ქართული ენის სერტიფიკატის დონე და ადგილი საკვალიფიკაციო სისტემაში.

მართლმადიდებლური საღვთისმეტყველო უმაღლესი განათლების პროგრამების შესაბამის აღიარებულ დიპლომებთან და კვალიფიკაციებთან მიმართებაში:

* კვალიფიკაციები რაოდენობა შეიზღუდოს მხოლოდ თეოლოგიის პროგრამის კვალიფიკაციით;

ან

* ყველა პროგრამა დაექვემდებაროს ხარისხის უზრუნველყოფას, ვინაიდან აღიარებული პროგრამების ხარისხის უზრუნველყოფა ჩარჩოს ფუნქციონირების ერთ-ერთი ძირითადი პრინციპია.

**4. კვალიფიკაციების ჩართვა ჩარჩოში**

ეროვნული ჩარჩოს ერთ-ერთი ძირითადი ელემენტი არის დონის ტიპური კვალიფიკაცია და არა კონკრეტული დაწესებულების მიერ გაცემული კონკრეტული კვალიფიკაცია. ტიპური კვალიფიკაციები განათლების ქვესისტემების მიხედვით განსაზღვრულია კანონმდებლობით. ნებისმიერი ახალი ტიპის კვალიფიკაციის შემოღება და მისი კვალიფიკაციების ჩარჩოში ასახვა შესაძლებელია მხოლოდ კანონით.

განათლების სფეროების (მიმართულება, დარგი, ქვედარგი) ჩამონათვალის ჩარჩოში გაერთიანებამ არასწორი აქცენტები დასვა და დღეს კვალიფიკაციად მოიაზრება ამ სფეროების ჩამონათვალი და არა საგანმანათლებლო დოკუმენტით დადასტურებული სწავლის შედეგები. განათლების სფეროების ჩამონათვალი და მასში მითითებული არცერთი სფერო არ არის კვალიფიკაცია, ის არის დამხმარე ინსტრუმენტი კვალიფიკაციის სახელწოდების ჩამოსაყალიბებლად.

რეკომენდაცია

- ჩარჩოში განისაზღვროს კონკრეტული კვალიფიკაციის დასახელების ჩამოყალიბების წესი მხოლოდ უმაღლესი განათლებისათვის. განათლების სფეროების ჩამონათვალი უნდა ჩამოყალიბდეს დამოუკიდებელ დოკუმენტად და სასურველია შესაბამისობაში იყოს ISCED -2013-თან.

- ასოცირების ხელშეკრულების პირობების შესრულების მიზნით, ისევე როგორც ევროპულ შრომის ბაზარზე ქართული პროფესიული განათლების კვალიფიკაციების აღიარების ხელშეწყობისა და პროფესიული კვალიფიკაციების გამჭვირვალობის მიზნით პროფესიულ განათლებაში უნდა დაინერგოს ევროპასის სერტიფიკატის დანართი.

დანართები

დანართი 1

მეტა- ჩარჩოების ტერმინები

|  |  |  |
| --- | --- | --- |
| ტერმინები | QF- EHEA | EQF-LLL |
| კვალიფიკაცია | კვალიფიკაცია (უმაღლესი განათლება): კომპეტენტური ორგანოს მიერ გაცემული ნებისმიერი ხარისხი, დიპლომი ან სერტიფიკატი, რომელიც ადასტურებს უმაღლესი განათლების აღიარებული პროგრამის წარმატებით დასრულებისას მიღწეულ განსაზღვრული სწავლის შედეგებს. | კვალიფიკაცია ნიშნავს შეფასებისა და ვალიდაციის ფორმალურ შედეგს, რომელიც მიიღება როდესაც კომპეტენტური ორგანო დაადგენს, რომ ინდივიდმა მიაღწია დადგენილი სტანდარტის სწავლის შედეგს. |
| ეროვნული კვალიფიკაციების სისტემა |  | ეროვნული კვალიფიკაციების სისტემა ნიშნავს წევრი ქვეყნების საქმიანობის ყველა იმ ასპექტს‘, რომელიც დაკავშირებულია სწავლის/განათლების აღიარებასთან და სხვა მექანიზმებთან რომელიც აკავშირებს განათლებასა და ტრენინგს შრომის ბაზართან და სამოქალაქო საზოგადოებასთან. ეს მოიცავს ხარისხის უზრუნველყოფის, შეფასებისა და კვალიფიკაციების მინიჭებასთან დაკავშირებული ინსტიტუციურ მოწყობისა და შესაბამისი პროცესების განვითარება-განხორციელებას. ეროვნული კვალიფიკაციების სისტემა შეიძლება შედგებოდეს რამდენიმე ქვესისტემისაგან და შეიძლება მოიცავდეს ეროვნული კვალიფიკაციების ჩარჩოს. |
| კვალიფიკაციების ეროვნული ჩარჩო | 1. კვალიფიკაციების ეროვნული ჩარჩო (უმაღლესი განათლება): ეროვნულ/სისტემის დონეზე არსებული ერთიანი აღწერა, რომელიც გასაგებია საერთაშორისო დონეზე და რომლის მეშვეობითაც უმაღლესი განათლების ყველა კვალიფიკაცია და სხვა სასწავლო მიღწევა აღიწერება თანამიმდევრული და ურთიერთადაკავშირებული გზით და განსაზღვრავს ურთიერთობებს უმაღლესი განათლების კვალიფიკაციებს შორის  2. უმაღლესი განათლების ევროპული სივრცის კვალიფიკაციების ჩარჩო არის მეტა ჩარჩო რომლის მეშვეობითაც უზრუნველყოფილია ევროპული უმაღლესი განათლების ეროვნული კვალიფიკაციების ჩარჩოებისა და მათი კვალიფიკაციების გამჭვირვალობა. ის არის მთარგმნელობითი მექანიზმი ეროვნულ ჩარჩოებისათვის. | კვალიფიკაციების ეროვნული ჩარჩო - ინსტრუმენტი, რომლიც განათლების განსაზღვრული დონისათვის დადგენილი კრიტერიუმების საფუძველზე ახდენს კვალიფიკაციების კლასიფიცირებას. მისი მიზანია ეროვნული კვალიფიკაციების ქვესისტემების ინტეგრირება და კოორდინირება და შრომის ბაზარსა და საზოგადოებასთან მიმართებაში კვალიფიკაციების გამჭვირვალობის, მათზე დაშვების, პროგრესიისა და ხარისხის გაუმჯობესება |
| დონე | დონე არის თანამიმდევრული ნაბიჯების რიგი (განვითარების კონტინიუმი), რომელიც აღწერილია ზოგადი შედეგების ტერმინებით და რომელზედაც განლაგებულია ტიპური კვალიფიკაციები |  |
| Cycle- საფეხური | საფეხური - ბოლონიის პროცესის მიერ განსაზღვრული სამი თანამიმდევრული დონე (პირველი, მეორე და მესამე საფეხური), რომელზეც განლაგებულია ევროპული უმაღლესი განათლების ყველა კვალიფიკაცია |  |
| დესკრიპტორი | დესკრიპტორი არის სწავლის შედეგების ზოგადი განაცხადი. ის არის მკაფიო ათვლის წერტილი (დამოწმების საფუძველი), რომელიც აღწერს კვალიფიკაციის ძირითად შედეგებს უმეტესად ეროვნულ დონეებთან მიმართებაში |  |
| სწავლის შედეგები | სწავლის შედეგი - განაცხადი (მოლოდინების შესახებ) თუ რა უნდა იცოდეს, ესმოდეს და/ან რისი გაკეთება უნდა შეეძლოს მოსწავლეს სასწავლო პერიოდის დასრულების შემდეგ. | სწავლის შედეგი ნიშნავს რა იცის, ესმის ან რისი გაკეთება შეუძლია მოსწავლეს სასწავლო პროცესის დასრულების შემდეგ. ის განისაზღვრება ცოდნის, უანარებისა და კომპეტენციების ტერმინებით. |
| ცოდნა |  | ცოდნა არის სწავლის მეშვეობით ინფორმაციის ასიმილაციის შედგი. ცოდნა არის სწავლის ან შრომის სფეროსთან დაკავშირებული ფაქტები, პრინციპები, თეორიები და პრაქტიკა. ევროპულ ცარჩოს მიზნებისათვის ცოდნა არის თეორიული და/ან ფაქტობრივი. |
| უნარი |  | უნარები ნიშნავს ცოდნის გამოყენების შესაძლებლობას და ასევე “ნოუ-ჰაუს” გამოყენებას დავალების შესასრულებლად და პრობლემის გადასაჭრელად. ერთიანი ერვროპული ჩარჩოს მიზნებისათვის უნარები განმარტებულია როგორც კოგნიტური (მოიცავს ლოგიკური, ინსტრუმენტული და კრეატიული აზროვნების გამოყენებას) და პრაქტიკული (მოიცავს ხელობის გაწაფულობას და მეთოდების, მასალებისა და ინსტრუმენტების გამოყენებას) |
| კომპეტენცია |  | კომპეტენცია ნიშნავს ცოდნის, უნარებისა და პერსონალური, სოციალური და/ან მეთოდოლოგიური უნარების დადასტურებულ გამოყენებას  სამუშაო და სასწავლო სიტუაციაში, პროფესიულ და პიროვნულ განვითარებაში. ერთიანი ევროპული ჩარჩოს მიზნებისათვის კომპეტენცია აღწერილია ავტონომიურობისა და პასუხისმგებლობის ტერმინებით. |
| პროფილი | პროფილი: სწავლის ან კვალიფიკაციის სპეციფიური/ დარგობრივი სფერო ან სხვადასხვა დარგის პროგრამების და/ან კვალიფიკაციის კლასტერების ფართო ჯგუფი, რომელიც საერთო მიზნებს იზიარებს (მაგ., გამოყენებითი vs თეორიული) |  |

დანართი 2

კომპეტენციები (პასუხისმგებლობა და ავტონომიურობა)

დუბლინის დესკრიპტორებში

კვალიფიკაციების ჩარჩო უმაღლესი განათლების ევროპული სივრცისათვის

|  |  |
| --- | --- |
| საფეხური/ციკლი | აღმწერი |
| მოკლე ციკლი პირველი საფეხურის ფარგლებში | * **გააჩნია სწავლის უნარ-ჩვევები შემდგომი სწავლის გარკვეული ავტონომიით განხორციელებისათვის**. |
| I საფეხური | * **გამომუშავებული აქვს სწავლის ისეთი უანრ-ჩვევები, რომელიც აუცილებელია შემდგომი სწავლის დამოუკიდებლად გასაგრძელებლად** |
| II საფეხური | * **აქვს სწავლის ისეთი უნარ-ჩვევები, რომელიც თვითგანმსაზღვრელი ან დამოუკიდებელად სწავლის გაგრძელების საშუალებას იძლევა.** |
| III საფეხური | * **ცოდნაზე დაფუძნებულ საზოგადოებაში აკადემიურ და პროფესიულ კონტექსტში შეუძლია ხელი შეუწყოს ტექნოლოგიურ, სოციალურ და კულტურულ წინსვლას.** |


დანართი 3

ევროპის ქვეყნების (დანია, ესტონეთი, ინგლისი და ჩრ. ირლანდია, ირლანდია) ჩარჩოები

|  |  |  |  |  |
| --- | --- | --- | --- | --- |
|  | დანია | ესტონეთი | ინგლისი და ჩრ. ირლანდია | ირლანდია |
| ჩარჩოს ტიპი | 2 ჩარჩო:  NQF-LLL;  HEQF | 1 ჩარჩო - EstQF  განათლების სისტემის სტანდარტები | 3 ჩარჩო:  QCF;  NQF;  FHEQ | 1 ჩარჩო |
| ჩარჩო(ები)ს  არქიტექტურა | NQF-LLL  - დონე  - დონის აღმწერი  - ხარისხები და სერტიფიკატები  - ხარისხებისა და სერტიფიკატების ჩართვის პრინციპები და პროცედურა  - ინტერაქტიული ვებგვერდი  HEQF  - დონე  - დონის აღმწერი  - კრედიტები  - ხარისხები და სერტიფიკატები  - ხარისხებისა და სერტიფიკატების ჩართვის პრინციპები და პროცედურა  - ინტერაქტიული ვებგვერდი | -დონე  - დონის აღმწერი  - განათლების ქვესისტემის ტიპური კვალიფიკაციები  - სექტორული კვალიფიკაციები | QCF  - დონე  - დონის აღმწერი  - კვალიფიკაციის ტიპები ზომის მიხედვით  - კრედიტები (1კ=10 სთ)  NQF  - დონე  - დონის აღმწერი  - კვალიფიკაციის ტიპები  FHEQ  - დონე  - დონის აღმწერი  - კვალიფიკაციის ტიპები  - კრედიტები  - კვალიფიკაციის დასახელების ჩამოყალიბების წესი | - დონე,  - აღმწერი,  - კვალიფიკაციის კატეგორიები და ტიპები |
| დონე | უმაღლესი - 4 დონე (SC)  ერთიანი - 8 დონე | 8 დონე | QCF - 9 დონე  NQF – 9 დონე  FHEQ – 5 დონე | 10 დონე |
| დონის აღმწერები | ცოდნა - გაცნობიერება,  უნარი, კომპეტენციები  დუბლინის ელემენტები გადანაწილებულია ცოდნა  უნარსა და კომპეტენციებზე | EQF-LLL-ის იდენტური აღმწერები | QCF -ცოდნა და გაცნობიერება; გამოყენება და ქმედება, ავტონომია და  ანგარიშვალდებულება  NQF – ცოდნა, გაცნობიერება უნარები  FHEQ -ცოდნა გაცნობიერება უნარები, შესაძლებლობები | ცოდნა,  “ნოუ-ჰაუ” და უნარები,  კომპეტენციები |
| რამდენიმე ჩარჩოს შემთხვევაში მათი ურთიერთ-  დამოკიდებულება | უმაღლესი განათლების საფეხურის აღმწერები ცვლილებების გარეშე გადატანილია მთელი ცხოვრების მანძილზე სწავლის ჩარჩო 6-8 დონეებზე | - | QCF –მა უნდა ცაანაცვლოს და NQF რეფორმების შემდეგ.  FHEQ შეესაბამება QCF-ის 4-8 დონეებს | - |
| კონკრეტული კვალიფიკაციების ჩართვა ჩარჩოში | უმაღლესი - Ex-ante აკრედიტაცია  პროფესიული - შესაბამისი კომიტეტების რეკომენდაციით ამტკიცებს სამინისტრო | ნებისმიერი კვალიფიკაცია, რომელიც გაიცემა აღიარებული დაწესებულების მიერ | კვალიფიკაციის მინიჭების უფლების მქონე დაწესებულება ვალდებულია პროგრამა შეიმუშაოს შიდა ხარისხის უზრუნველყოფის მიერ დადგენილი წესითა და პროცედურით | კვალიფიკაციის მიმნიჭებელი აღიარებული ორგანო კონკრეტულ კვალიფიკაციას გასცემს არსებული სტანდარტის საფუძველზე. ხარისხის უზრუნველყოფა არის უნივერსიტეტის პასუხისმგებლობა. |

დანართი 4

ესტონეთი კვალიფიკაციის ჩარჩოს (EstQF) დიაგრამა




დანართი 5

ინგლისისა და ჩრდილო ირლანდიის კვალიფიკაციის ჩარჩოების დიაგრამა

Macintosh HD:Users:LB:Desktop:2013-02-07-qualification-levels-diagram.pdf

დანართი 6

ირლანდიის ეროვნული კვალიფიკაციების ჩარჩოს დიაგრამა



**გამოყენებული ლიტერატურა**

1. საქართველოს კანონი უმაღლესი განათლების შესახებ. 2004
2. საქართველოს კანონი პროფესიული განათლების შესახებ. 2007
3. საქართველოს კანონი ზოგადი განათლების შესახებ. 2005
4. საქართველოს პრემიერ-მინისტრის 2013წლის #300 ბრძანება “პროფესიული განათლების რეფორმის სტრატეგიის დამტკიცების თაობაზე (2013-2020)”
5. საქართველოს განათლებისა და მეცნიერების მინისტრის 2010 წლის N 98/ნ ბრძანება “ეროვნული საკვალიფიკაციო ჩარჩოს დამტკიცების შესახებ”
6. საქართველოს განათლებისა და მეცნიერების მინისტრის 2010 წლის N 98/ნ ბრძანება “საქართველოში გაცემული საგანმანათლებლო დოკუმენტების ნამდვილობის დადასტურებისა და უცხოეთში მიღებული განათლების აღიარების წესისა და საფასურების დამტკიცების შესახებ”
7. განათლებისა და მეცნიერების სისტემის განვითარების ძირითადი მიმართულებები (სამუშაო ვერსია). 2014
8. Association Agreement between the European Union and the European Atomic Energy Community and their Member States, of the one part, and Georgia, of the other part. 2014
9. Recommendation of the European parliament and the council on the establishment of the European Qualifications Framework for lifelong learning (2008/C 111/01)
10. Recommendation of the European parliament and the council on key competences for lifelong learning (2006/962/EC)
11. Berlin Communique 2003; www.ehea.eu
12. EQF note 1. Explaining the European qualifications framework for lifelong learning. http://ec.europa.eu/eqf/documentation\_en.htm
13. Qualifications (Education and Training) Act 1999, Ireland. http://www.nfq.ie/nfq/en/documents/QualificationsEducationandTrainingAct1999.pdf
14. Principles and Operational Guidelines for the Implementation of a National Approach to Credit in Irish Higher Education and Training. http://www.nqai.ie/documents/principlesandoperguidelinesgreen.pdf
15. A Framework for Qualifications of the European Higher Education Area. Bologna Working Group on Qualifications Frameworks, 2005
16. Verification of compatibility of the Danish National Qualifications Framework for Higher Education with the Framework for Qualifications of the European Higher Education Area

www.enic-naric.net

1. Referencing the Danish Qualifications Framework for Lifelong Learning to the European Qualifications. Framework http://ec.europa.eu/eqf/documentation\_en.htm
2. Referencing of the Estonian Qualifications and Qualifications Framework to the European Qualifications Framework. http://ec.europa.eu/eqf/documentation\_en.htm
3. EstQF – Estonian qualification framework http://www.kutsekoda.ee/en/kvalifikatsiooniraamistik/ekr\_tutvustus
4. National curriculum for basic schools; National curriculum for upper secondary schools; http://www.hm.ee/en/activities/pre-school-basic-and-secondary-education
5. Estonia. Standard of Higher Education. Government of the Republic Regulation, 2002, No 258; http://hm.ee/en/search/gss/Standard%20of%20Higher%20Education
6. Tuning educational structures in Europe II.Universities contribution to the Bologna process. Ed. Wagenaar, Gonsales. 2005
7. Tuning: SQF for the Humanities; http://www.unideusto.org/tuningeu/sqf-humanities-and-arts/outcomes.html
8. A Tuning Guide to Formulating Degree Programme Profiles Including Programme Competences and Programme Learning Outcomes. Bilbao, Groningen and The Hague, 2010. http://www.unideusto.org/tuningeu/images/stories/documents/Tuning\_Guide.\_Degree\_programme\_profiles.pdf
9. The framework for higher education qualifications in England, Wales and Northern Ireland. 2008. QAA. http://www.qaa.ac.uk/assuring-standards-and-quality/the-quality-code/quality-code-part-a
10. The Quality Code; Part A: Setting and Maintaining Academic Standards http://www.qaa.ac.uk/assuring-standards-and-quality/the-quality-code/subject-benchmark-statements
11. Referencing the Qualifications Frameworks of the United Kingdom to the European Qualifications Framework; 2010. https://ec.europa.eu/ploteus/en/referencing-reports-and-contacts
12. Regulatory arrangements for the Qualifications and Credit Framework. 2008. OFQUAL, DCELLS, CEA https://assets.publishing.service.gov.uk/government/uploads/system/uploads/attachment\_data/file/371294/2008-08-15-regulatory-arrangements-qcf-august08.pdf
13. 'Writing and Using Learning Outcomes: a Practical Guide' Kennedy, D, Hyland, H and Ryan, N; (2006) 'Writing and Using Learning Outcomes: a Practical Guide' In: *The Bologna Handbook*.

1. Communiqué of the Conference of Ministers responsible for Higher Education in Berlin on 19 September 2003 https://media.ehea.info/file/2003\_Berlin/28/4/2003\_Berlin\_Communique\_English\_577284.pdf [↑](#footnote-ref-1)
2. COMMISSION STAFF WORKING DOCUMENT “TOWARDS A EUROPEAN QUALIFICATIONS FRAMEWORK FOR LIFELONG LEARNING”, Brussels, 8.7.2005 SEC(2005) 957 [↑](#footnote-ref-2)
3. Implementing the Community Lisbon Programme Proposal for a RECOMMENDATION OF THE EUROPEAN PARLIAMENT

   AND OF THE COUNCIL on the establishment of the European Qualifications Framework for lifelong learning Brussels, 5.9.2006 COM(2006) 479 final; 2006/0163 (COD) [↑](#footnote-ref-3)
4. Recommendation of the European parliament and the council on the establishment of the European Qualifications Framework for lifelong learning (2008/C 111/01) [↑](#footnote-ref-4)
5. Recommendation of the European parliament and the council on the establishment of the European Qualifications Framework for lifelong learning (2008/C 111/01) [↑](#footnote-ref-5)
6. A Framework for Qualifications of the European Higher Education Area. Bologna Working Group on QF, 2005; გვ.30 [↑](#footnote-ref-6)
7. EQF note 1. Explaining the European qualifications framework for lifelong learning. გვ.9 [↑](#footnote-ref-7)
8. EQF note 1. Explaining the European qualifications framework for lifelong learning. გვ.10 [↑](#footnote-ref-8)
9. A Framework for Qualifications of the European Higher Education Area.

   Bologna Working Group on Qualifications Frameworks, 2005. გვ. 166 [↑](#footnote-ref-9)
10. საგანმანათლებლო სტრუქტურების ურთიერთხელშეწყობა ევროპაში, თუნინგი II. 2005 (ქართ. თარგმ. 2007) გვ.10 [↑](#footnote-ref-10)
11. http://www.unideusto.org/tuningeu/sqf-humanities-and-arts/outcomes.html [↑](#footnote-ref-11)
12. http://www.unideusto.org/tuningeu/images/stories/documents/Tuning\_Guide.\_Degree\_programme\_profiles.pdf [↑](#footnote-ref-12)
13. EQF note 4. Using Learning Outcomes. გვ. 9 [↑](#footnote-ref-13)
14. Self-certification. Verification of compatibility of the Danish National Qualifications Framework for Higher Education with the Framework for Qualifications of the European Higher Education Area. 2009 გვ.20 [↑](#footnote-ref-14)
15. Referencing the Danish Qualifications Framework for Lifelong Learning to the European Qualifications Framework. 2011. გვ.14 [↑](#footnote-ref-15)
16. Qualifications Framework for Danish Higher Education; https://ufm.dk/en/education/recognition-and-transparency/transparency-tools/qualifications-frameworks/other-qualifications-frameworks/danish-qf-for-higher-education [↑](#footnote-ref-16)
17. # Qualifications Framework for Lifelong Learning;

    https://ufm.dk/en/education/recognition-and-transparency/transparency-tools/qualifications-frameworks/inclusion [↑](#footnote-ref-17)
18. http://ufm.dk/en/education-and-institutions/recognition-and-transparency/transparency-tools/qualifications-frameworks/concepts [↑](#footnote-ref-18)
19. Referencing the Danish Qualifications Framework for Lifelong Learning to the European Qualifications

    Framework. 2011; http://ec.europa.eu/eqf/documentation\_en.htm გვ.88-89 [↑](#footnote-ref-19)
20. **Occupational qualification** means a qualification associated with a trade, occupation or profession resulting from work based learning. [↑](#footnote-ref-20)
21. Occupational Qualifications Act. http://www.kutsekoda.ee/en/kutsesysteem/oigusaktidkutseseadus [↑](#footnote-ref-21)
22. Referencing of the Estonian Qualifications and Qualifications Framework to the European Qualifications Framework. 2012. გვ.35 <http://ec.europa.eu/eqf/documentation_en.htm> [↑](#footnote-ref-22)
23. Regulatory arrangements for the Qualifications and Credit Framework. 2008. OFQUAL, DCELLS, CEA. გვ.5. [↑](#footnote-ref-23)
24. The framework for higher education qualifications in England, Wales and Northern Ireland. 2008. QAA. გვ.6 [↑](#footnote-ref-24)
25. Regulatory arrangements for the Qualifications and Credit Framework. 2008. OFQUAL, DCELLS, CEA. გვ.11 [↑](#footnote-ref-25)
26. GCSE Mathematics; https://www.gov.uk/government/publications/gcse-mathematics-subject-content-and-assessment-objectives [↑](#footnote-ref-26)
27. # ​​​​​​​​​​​Part A: Setting and Maintaining Academic Standards

    ## http://www.qaa.ac.uk/assuring-standards-and-quality/the-quality-code/subject-benchmark-statements

    [↑](#footnote-ref-27)
28. The framework for higher education qualifications in England, Wales and Northern Ireland. 2008. QAA. გვ. 14 [↑](#footnote-ref-28)
29. Regulatory arrangements for the Qualifications and Credit Framework. 2008. OFQUAL, DCELLS, CEA გვ.11 [↑](#footnote-ref-29)
30. Outline National Framework of Qualifications – Determinations made by the National Qualifications

    Authority of Ireland. 2003. გვ.7 [↑](#footnote-ref-30)
31. http://www.nqai.ie/documents/principlesandoperguidelinesgreen.pdf [↑](#footnote-ref-31)
32. Policies and criteria for the establishment of the national framework of qualifications. [www.qqi.ie/Publications/Publications/Policies%20and%20Criteria%20for%20the%20Establishment%20of%20the%20NFQ.pdf](http://www.qqi.ie/Publications/Publications/Policies%20and%20Criteria%20for%20the%20Establishment%20of%20the%20NFQ.pdf). გვ.22 [↑](#footnote-ref-32)
33. **'Writing and Using Learning Outcomes: a Practical Guide'** Kennedy, D, Hyland, H and Ryan, N; (2006) 'Writing and Using Learning Outcomes: a Practical Guide' In: *The Bologna Handbook*. [↑](#footnote-ref-33)
34. საქართველოს განათლებისა და მეცნიერების მინისტრის 2010 წლის N 98/ნ ბრძანება ეროვნული საკვალიფიკაციო ჩარჩოს დამტკიცების შესახებ [↑](#footnote-ref-34)
35. ზოგადი და პროფესიული განათლება 1997 წლის განათლების კანონით საფეხურებისგან შედგებოდა. ეს დამკვიდრებული ტერმინი გამოიყენა უმაღლეს განათლებაში 2004 წლის კანონმაც [↑](#footnote-ref-35)
36. კანონი პროფესიული განათლების შესახებ, 2007. მუხლი 101 [↑](#footnote-ref-36)